text:
IKIMENYETSO GIKOMEYE part-9
Mu gice giheruka twasize ngeze aho nabababwiraga ko wa mushoferi witwaga Mandela amaze kumbwira uko nawe abayeho naramubwiye nti ihangane mu is niko bimera gusa……………. Loading
.
Igihe yambwiraga ibyiza byose yumva yangezaho ndamutse nemeye kujyana nawe muri Tanzania nakomeje gutekereza cyane nibaza uko naba mfashe uwo mwanzuro nsanga naba mpubutse gusa natekereza ku buzima bugoye ngiye gutangira nkumbmva nahita nemera tukajyana. naramubwiye nti reka nzabanze mbitekerezeho nzaguha igisubizo niba uzagaruka mu Rwanda.
Mandela (choffeur): ubwo so koko ushaka gutekereza iki kigusaba kumpa gutegereza iminsi ingana gutyo?
Njye: birumvikana ku bwanjye nahita nkwemerera tukajyana ariko mfite umuryango kandi ngomba kubanza kumenya amaherezo ya mama cyane ko hari umuntu wagiye kudushakira umuganga w’umushinwa.
Mandela: noneho niba bimeze bityo reka ngende ntabwo mbonye umwanya wo kugera iwanyu gusa akira nimero yanjye uzampamagara tuvugane.
Njye: yewe unyihanganire wa muntu wari wamfashe yatwaye phone yanjye kandi ntamafaranga mfite ngo nagura indi gusa ahubwo nugaruka inaha waca muri kano kayira kari hano haruguru inzu wageraho yambere niho murugo. cyangwa se uwo wabaza uhageze ngo mundangire kwa Linda bahita bahakwereka.
Mandela: yoooo! ese burya witwa Linda? Ufite akazina keza pe! ndumva mpise nkwishimira kurushaho rwose ndumva nanakwikundiye.
Njye: ehee! murakoze. ubwose koko urumva wankunze?
Mandela: yego cyane ahubwo.
Njye: yewe ndumva ibyo ari indi page (urundi rupapuro/rukuta) ntabwo nshaka kubitindaho kuko mfite byinshi binshishikaje kandi bindeba kurusha uko najya mur’ibyo.
Mandela: yego ndabyumva ariko wikumva ko uri wenyine nzajya mbigufashamo. Sibyo Linda?
Njye: yewe reka ngende hatagira icyongera ku ngirira nabi dore ndabona butangiye kwira. Gusa nabashimiye cyane kuba mwemeye kumfasha mukankiza abagizi ba nabi, nubwo ntacyo mfite nabaha cyo kubashimira gusa nzajya mbasabira imigisha ku Mana.
Mandela: oya ntampamvu yo kunshimira ahubwo byari ngombwa ko mbikora. ahubwo buretse gato ndebe akantu mu modoka ubone ugende.
.
Mandela yikojeje mu modoka akora icyo yari agiye gukora, gusa njye nibazaga Niba ibiri kumbaho Imana iri kubireba gusa nkumva murinjye Imana yaranyibagiwe. Mandela yahise aza asanga nitangiye itama arendeba mbona azunguj’umutwe gusa ntiyagira ikindi arenzaho ahita ambwita ati: Linda mbuze icyo mvuga kubera uko mbonye umeze gusa akira aka kabahasha (✉) uze kugasoma ugeze murugo.
Njye: murakoze ndabashimye kandi ineza mwangiriye naho tutakongera kubonana Imana izabikwibukire maze ibiguhere umugisha kubwanjye.
Mandela: Linda wikomeza kumbwira gutyo kuko byatuma nanibagirwa ko ndibutahe ahubwo genda tuzasubira.
Njye: sawa bye (bayi) murakoze.
.
.
Tugarutse kuri Henry yaraje ageze kwa Linda asanga Linda ntawe ndetse na Samantha ntawe yibaza icyabaye biramucanga. yahise akora ku rugi yumva ntirukinze gusa akomeza gukomanga yumva cwe! yahamagaye phone ya Linda yumva nayo ntiriho ashaka kwinjira munzu ngo byubuze arebe uko mama wa Linda ameze gusa agira ikibazo ko Linda na Samantha bashobora kubyakira nabi kuba yaba yinjiye munzu ntaburenganzira afite. mu gihe Henry yari icyibaza icyo yakora yagiye kubona abona idirishya ryo muri salon rirakingutse arebye neza abona urikinguye akoresheje inkoni ndetse akomeza kuyizunguza cyane.
Henry yabanje kwikangamo maze bigez’aho ahengereza muri rya dirishya atungurwa no kubona mama wa Linda aryamye muri salon ari yenyine. yahise yinjira ku muryango maze asanga bamuteguriye ibyo kurya ariko yabuze uwabimuha ndetse n’imiti irambitse kumeza yabuze uwo kuyimuha. Henry yahise akora uko ashoboye abanza kumuha ku miti birangiye amuha ibyo kurya. Kuko bwari bumaze kwira kandi Henry akaba yari afite izindi gahunda yarebye gusiga mama wa Linda wenyine kandi arwaye abona yaba akoze amakosa ahamagara uwo bari bafitanye gahunda amubwira ko atakije kuko agize ikibazo.
Ntibyatinze Henry yagiye kubona abona ndaje (njye Linda) maze abona ndikugenda nangiira imbaraga ntazo nacits’intege mpita ninjira njya munzu nsuhuza Henry ariko mpita nikomereza mu cyumba Kuko numvaga ndi kuzungera sinagira byinshi nabaza Henry gusa mubwira ko numva meze nabi cyane, nawe ati: nanjye ndabibona rwose bigaragarira buri wese wakubona. ahubwo ufite kuryama ukabanza ukabanza ukaruhika ndetse ukanatuza.
.
Maze kugera mu biriri Samantha nawe hadaciye umwanya munini ab’araje gusa aza avuga ubugambo bwinshi kandi buterekeranye maze nanjye numva kwihangana biranze ndabyuka maze ngeze muri salon numva inzu yose yuzuye umwuka w’inzoga numva sinzi ukombaye kandi kwa muganga bari baratubujije icyitwa inzoga ndetse numwuka wazo mu gihe mama atakarira kuko byarushaho gutama mama arushaho kuremba.
Bwari ubwambere mbonye Samantha yanyweye inzoga kuko ntitwari twarigeze tujya mu ngeso nkizo icyakora sinabitindaho ndavuga nti ni umuntu mukuru ubwo afite impamvu gusa mbabazwa no kuba yabikoze azi nukuntu mama ameze ndetse akaba yari yanamusize wenyine akigendera. uwo mwanya twagiye kumva umuntu akubise urugi rimwe ahita yinjira maze……………..watch out part-10
.
.
Uyu ninde winjiye c atabanje no gukomanga? birabe ibyuya!!
.
Ubu se koko Linda arakorera iki Samantha??


c: text/html

text:
ISOMO RYA MBERE
Ivugururamategeko ( Ivug 4, 1. 5-9)
Musa abwira imbaga y’Abayisraheli ati 1“None rerote Israheli, umva amategeko n’imigenzo mbigisha ubwanwe gukurikiza, maze muzabone kubaho no kwinjira mu gihugu, Uhoraho lmana y’abasokuruza banyu abahaye ngo mukigarurire. 5Dore mbigishije amatcgeko n’imigenzo nk’uko Uhoraho Imana yaniye yabintegetse, kugira ngo muzabikurikize mu gihugu mugiye kwinjiramo ngo mukigarurire. 6Muzayakomereho, muyakurikize ; ni cyo kizatuma muba abanyabwenge mu maso y’ amahanga. Abazabwirwa iby’aya mategeko yose bazavuga bati ‘Ntakabuza, iri hanga rikomeye ritya rigomba kuba ari iry abantu b’abanyabwenge kandi b’impuguke! 7Koko se hari irindi hanga rikomeye ryagira imana ziriba hafi, nk uko Uhoraho Imana yacu abigenza igihe cyose tumutabaje? 8Ni irihe hanga rikomeye ryagira amategeko n’ imigenzo biboneye nk’iri Tegeko mbagejejeho uyu munsi? 9Icyakora uririnde, umenye ntuzibagirwe ibintu wiboneye n’amaso yawe. Mu buzima bwawe bwose ntibizigere bikuva ku mutima; ahubwo uzabyigishe abana bawe n’abuzukuru bawe.”
ZABURI (Zab 147 (146-147),12-13,15-16,19-20)
Inyik/ Muryango w’Uhoraho, singiza Imana yawe.
Yeruzalemu, amamaza Uhoraho,
Siyoni, singiza Imana yawe !
Kuko yakajije ibihindizo by’ amarembo yawe,
agaha umugisha abana bawe bagutuyemo.
Yoherereza amategeko ye ku isi,
ijambo rye rikihuta bitangaje.
Anyanyagiza umurama w’urubura,
ukagira ngo ni ibizingo by’ubwoya bw’intama,
agasanzagiza ikime cy’inyababa, ukaba wagira ngo ni ivu.
Amenyesha bene Yakobo ijambo rye,
agatangariza Israheli amategeko ye.
Nta yandi mahanga yigeze agenzereza atyo,
ngo ayamenyeshe amateka ye.
IBANGONDIRIMBO RIBANZIRIZA IVANJILI (Yh 6, 63. 68)
Uragasingizwa Nyagasani, Mwana w’Imana Nzima!
Amagambo yawe, Nyagasani,
aturuka kuri Roho kandi agatanga ubugingo.
Ni wowe ufite amagambo y’ubugingo bw’iteka.
Uragasingizwa Nyagasani, Mwana w’Imana Nzima !
IVANJILI
+ Matayo (Mt 5, 17-19)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 17 “Ntimukeke ko naje kuvanaho Amategeko cyangwa Abananuzi ; sinaje gukuraho, ahubwo naje kunonosora. 18Koko rero ndababwira ukuri: kugera igihe ijuru n’isi bizashirira, nta kanyuguti, nta n’akadomo kazava mu mategeko ibyo byose bitarangiye. 19Nuko rero, uzarenga kuri rimwe muri ayo mategeko yoroheje, kandi akigisha n’abandì kugenza batyo, azitwa igiseswa mu Ngoma y’Ijuru. Nano uzajya ayakurikiza akayatoza abandi, azitwa umuntu ukomeye mu Ngoma y’ijuru.”

robotstxt: allowed

filter: keep


text:
INKURU YA 81
Biringira ubufasha bw’Imana
ABANTU hafi 50.000 ni bo bakoze urugendo rurerure rwo kuva i Babuloni bajya i Yerusalemu. Ariko bagezeyo, basanze Yerusalemu ari itongo. Nta muntu n’umwe wabagayo. Abo Bisirayeli bagombaga kubaka ibintu byose bundi bushya.
Kimwe mu bintu bya mbere bubatse, ni igicaniro. Aho ni ahantu bashoboraga guhera Yehova amaturo cyangwa impano by’amatungo. Nyuma y’amezi make, Abisirayeli batangiye kubaka urusengero. Ariko abanzi babo bari batuye mu bihugu byari bibakikije, ntibashakaga ko bubaka urwo rusengero. Ni yo mpamvu bagerageje kubatera ubwoba kugira ngo babireke. Amaherezo, abo banzi babo baje gutuma umwami mushya w’Abaperesi ashyiraho itegeko rihagarika imirimo yo kubaka.
Imyaka yarahise indi irataha. Nuko nyuma y’imyaka 17 Abisirayeli bavuye i Babuloni, Yehova yohereza abahanuzi be, Hagayi na Zekariya, kugira ngo babwire abantu kongera gutangira imirimo yo kubaka. Abo bantu biringiye ubufasha bw’Imana, maze bumvira abahanuzi. Bongeye gutangira imirimo yo kubaka, n’ubwo itegeko ryabibabuzaga.
Nuko haza Tatenayi, umwe mu batware b’Abaperesi, abaza Abisirayeli niba bari bafite uburenganzira bwo kubaka urusengero. Abisirayeli bamubwiye ko igihe bari i Babuloni, Umwami Kuro yari yarababwiye ati ‘nimujye i Yerusalemu maze mwubake urusengero rwa Yehova, Imana yanyu.’
Tatenayi yohereje urwandiko i Babuloni abaza niba koko Kuro yari yaratanze iryo tegeko mbere yo gupfa. Bidatinze, haje urwandiko ruturutse ku mwami mushya w’u Buperesi. Urwo rwandiko rwavugaga ko koko Kuro yari yaratanze iryo tegeko. Uwo mwami yaranditse ati ‘nimureke Abisirayeli bubake urusengero rw’Imana yabo. Kandi ntegetse ko mubafasha.’ Nyuma y’imyaka igera kuri ine, urusengero rwaruzuye, maze Abisirayeli baranezerwa cyane.
Nanone hongeye guhita indi myaka myinshi. Nyuma y’imyaka 48 urusengero rwuzuye, abatuye i Yerusalemu bari abakene, kandi umudugudu n’urusengero byari byarangiritse. Umwisirayeli wari i Babuloni witwaga Ezira yaje kumenya ko urusengero rwari rukeneye gutunganywa. Uzi se icyo yakoze?
Ezira yagiye kureba Aritazeruzi, umwami w’u Buperesi, maze uwo mwami mwiza amuha impano nyinshi zo kujyana i Yerusalemu. Nuko Ezira asaba Abisirayeli bari i Babuloni kumufasha kujyana izo mpano i Yerusalemu. Abemeye kujyana na we bageraga ku 6.000. Bajyanye ifeza, izahabu nyinshi, n’ibindi bintu by’agaciro kenshi.
Ezira yari ahagaritse umutima kuko inzira bari kunyuramo yarimo abantu babi. Abo bantu bashoboraga kubambura izo feza n’izahabu, maze bakabica. Nuko Ezira akoranya rubanda nk’uko ubibona kuri iyi shusho. Hanyuma, basenze Yehova bamusaba kubarinda mu rugendo rurerure bari bagiye gukora bajya i Yerusalemu.
Yehova yarabarinze. Nuko nyuma y’urugendo rw’amezi ane, bagera i Yerusalemu amahoro. Ese ibyo ntibigaragaza ko Yehova ashobora kurinda abiringiye ubufasha bwe?


text:
Mu gihe hirya no hino mu gihugu hagaragara ikibazo cyo gutinda kwishyurwa kw’abaturage bakora muri VUP, mu Karere ka Nyamagabe mu Murenge wa Gasaka abaturage bavuga ko batajya barenza quinzaine ebyiri batarahembwa ndetse banashima iyi gahunda ko yabateje imbere
Vision Umurenge Program ni gahunda yashyiriweho gufasha abakene bo mu cyiciro cya mbere n’icya kabiri cy’ubudehe, ariko hamwe na hamwe ntikorwa neza ku buryo abaturage badatinya kuvuga ko ntacyo ibamariye, bishingiye ahanini ku gutinda kwishyurwa.
Mukagakwaya Julienne umwe mu bakora muri VUP mu Murenge wa Gasaka avuga ko iyi gahunda yabakuye mu bwigunge ndetse ikabafasha gukemura ibibazo baterwaga n’ubukene.
Mukagakwaya yagize ati “Twari tumaze kwigunga ariko ubu byararangiye. Ubwa mbere twarahembwe nari ndwaye njya i Butare ndivuza ndakira. Ubwa kabiri ubu tugiye guhembwa muri iki cyumweru ndumva nzakuramo ikibwana cy’ingurube asigaye nkagurira umwana w’umukobwa w’umunyeshuri ibyo akeneye no kwikenura mu rugo.”
Yongeraho ko bitarangirira aho ngo ahubwo hari n’ubwo babaha amatungo magufi ndetse n’inka za Girinka.
Mukashyaka Francoise avuga ko we ataba muri VUP ngo ariko ibikorwa bakora biragaragara. Avuga ko ubu batakigenda basimbuka ibinogo mu mihanda kuko yakozwe neza n’abahawe imirimo muri VUP.
Mukashyaka yagize ati “Gusa barakora, kugenda mu muhanda bakoze kwa kundi twagendaga dusimbuka ibiziba ntibikibaho. Sinkurikirana amakuru yo kwishyurwa kwabo ariko ibikorwa bakora turabibona. “
Avuga ko abona abantu bakora muri VUP batera imbere, ngo babona mituweri bakagaburira abana, kandi ukabona no ku mubiri baracyeye bameze neza kuko babona isabune yo kumeza n’amafaranga yo kugura inkweto.
Ati “Nta muturage ukora muri VUP utacyambara inkweto. Nonese niba nta ma quinzaines ararenga abiri batabishyuwe, ubwo urumva hari ikibazo kirimo?”
Umusaza ufata amafaranga y’ingoboka buri kwezi we avuga ko ashimira Perezida Paul Kagame watekereje iyi gahunda.
Yagize ati “Twebwe Paul Kagame mumuduhere n’shimwe muti umurenge wa Gasaka uragushimiye ijana ku ijana. Twebwe aduha amafaranga y’abasaza bageze mu za bukuru mu Murenge SACCO ni ho tuyafatira. Tuyafata buri kwezi, iyo bitinze bigera mu matariki 15”
Umunyamabanga nshingwabikorwa w’umurenge wa Gasaka Byiringiro Yohani avuga ko kuri ubu hari quinzaine imwe abaturage batarishyurwa ko kandi na yo amafaranga ari mu nzira
Ngo ibi na byo byatewe n’udukosa twagiye tugaragara nk’abanditse imibare y’indangamuntu nabi bakabwirwa kubikosora kugira ngo bigendere hamwe
Ngo quinzaine ya kabiri bari ku munsi wa munani. Ngo ku bwumvikane n’abaturage hafashwe icyemezo ko imirimo izajya ikorwa ari uko amafaranga ahari, hanyuma yaba adashari imirimo igahagarara.
Yagize ati “twumvikanye ko abaturage bazajya bakora amafaranga tuyafite kuri konti yacu. iyo ataraza turababwira bakaba bahagaritse gukora bakajya mu mirimo yabo kugira ngo baticwa n’inzara. Iyo abonetse turongera tukabahamagara.”
Uyu muyobozi avuga ko bakora quinzaine bazi ko amafarangta yayo ahari.
Inama ku bandi bayobozi b’inzego z’ibanze
Byiringiro avuga ko iyo umuturage akoze atishimye kuko atahembewe igihe umusaruro uba muke, ndetse n’iterambere rye ntirigerweho kandi ari yo ntego nyamukuru ya VUP
Yagize ati “Umuturage ibyo akora ni mu nyungu ze n’iz’igihugu. Gukoresha umutuage utishimye ukora ntabone amafaranga ye ntazakora ibikorwa birambye. Ariko niba yahembwe aziko narangiza iminsi 15 Abona amafaranga ye yakoreye azakora neza. “
Ngo nabikora yishimye umusaruro uzaboneka kandi nawe yiteze imbere mu rugo rwe ari na yo ntego nyirizina y’iyi gahunda, bityo nanakenerwa mu zindi gahunda za Leta azitabire yishimye.
Mu gihe Gishize LODA iherutse gutangariza izubarirashe.rw ko abayobozi b’inzego z’ibanze ari bo bafite urufunguzo mu gukemura ikibazo cyo gutinda kwishyura abaturage batishoboye bakora muri VUP.


text:
INKURU YA 88
Yohana abatiza Yesu
REBA iriya numa irimo imanuka hejuru y’umutwe w’uyu muntu. Uyu muntu ni Yesu. Afite imyaka igera kuri 30. Naho uyu mugabo uri kumwe na we ni Yohana. Hari ibintu twigeze gusuzuma kuri we. Uribuka uko byagenze igihe Mariya yajyaga gusura mwene wabo Elizabeti, n’ukuntu uruhinja rwasimbagurikijwe n’ibyishimo mu nda ye? Uwo mwana wari utaravuka yari Yohana. Ariko se ubu Yohana na Yesu barakora iki hano?
Yohana yari amaze kwibiza Yesu mu mazi y’Uruzi rwa Yorodani. Uku ni ko umuntu abatizwa. Yibizwa mu mazi, hanyuma akubururwamo. Kubera ko Yohana yabatizaga abantu, byatumye yitwa Umubatiza. Ariko se kuki Yohana yabatije Yesu?
Ni ukubera ko Yesu yari yasanze Yohana maze akamusaba ko amubatiza. Yohana yabatizaga abantu bashakaga kwerekana ku mugaragaro ko bicujije ibintu bibi bari barakoze. None se hari ikintu kibi Yesu yaba yarigeze akora ngo noneho abe yacyicuza? Oya, nta kibi Yesu yigeze akora, kuko yari Umwana w’Imana waturutse mu ijuru. Bityo rero, hari indi mpamvu yatumye asaba Yohana kumubatiza. Reka tuyirebe.
Mbere y’uko Yesu asanga Yohana, yari umubaji. Umubaji ni umuntu ukora ibikoresho bivuye mu biti, urugero nk’ameza n’intebe. Yozefu, umugabo wa Mariya, na we yari umubaji, bityo akaba ari we wabyigishije Yesu. Ariko Yehova ntiyari yarohereje Umwana we ku isi kuba umubaji. Hari undi murimo wihariye Yesu yagombaga gukora, bityo igihe kikaba cyari kigeze ngo atangire kuwukora. Kugira ngo Yesu yerekane ku mugaragaro ko yari aje gukora ibyo Se ashaka, yasabye Yohana kumubatiza. Ese Imana yaba yarishimiye icyo gikorwa?
Yee, kubera ko igihe Yesu yari akimara kuva mu mazi, ijwi ryavugiye mu ijuru riti ‘uyu ni Umwana wanjye nishimira.’ Nanone biragaragara ko ijuru ryakingutse maze iyi numa ikamanukira kuri Yesu. Ariko ntiyari inuma nyanuma. Twavuga ko ari igisa n’inuma. Mu by’ukuri, wari umwuka wera w’Imana.
Kubera ko noneho Yesu yari afite ibintu byinshi byo gutekerezaho, yagiye ahantu hitaruye abantu amarayo iminsi 40. Aho ni ho Satani yamusanze. Incuro eshatu zose, Satani yagerageje gutuma Yesu akora ikintu kinyuranyije n’amategeko y’Imana. Ariko Yesu yarabyanze.
Nyuma y’ibyo, Yesu yaragarutse maze ahura n’abagabo baje kuba abigishwa be ba mbere, cyangwa intumwa ze. Amazina ya bamwe muri bo ni Andereya, Petero (nanone witwaga Simoni), Filipo na Natanayeli (nanone witwaga Barutolomayo). Nuko Yesu ava aho ari kumwe n’abo bigishwa be bashya, bajya mu ntara ya Galilaya. Bageze muri iyo ntara ya Galilaya, bagiye i Kana, mu mudugudu Natanayeli yakomokagamo. Aho ngaho, Yesu yagiye mu birori bikomeye by’ubukwe, maze akora igitangaza cye cya mbere. Icyo gitangaza uzi icyo ari cyo? Yahinduye amazi divayi.


text:
IGICE CYA 39
Uko Imana yibutse umwana wayo
YESU yararize igihe incuti ye yitwaga Lazaro yapfaga. Mbese, utekereza ko na Yehova yababaye cyane igihe Yesu yababazwaga kandi akicwa?— Bibiliya ivuga ko Imana ishobora ‘kubabazwa’ no ‘kurakazwa’ n’ibintu biba.—Zaburi 78:40, 41; Yohana 11:35.
Waba wiyumvisha agahinda Yehova yagize igihe yabonaga Umwana we akunda apfa?— Yesu yari azi neza ko Imana itari kuzigera imwibagirwa. Ni yo mpamvu igihe yendaga gupfa yagize ati “Data, mu maboko yawe ni ho nshyize ubugingo bwanjye.”—Luka 23:46.
Yesu yari azi neza ko Imana yari kuzamuzura, ko itari kumureka ngo agume mu mva. Yesu amaze kuzuka, intumwa Petero yasubiyemo amagambo yo muri Bibiliya yahanuraga ibya Yesu, agira ati ‘[Yesu] ntiyarekewe ikuzimu kandi n’umubiri we nta bwo waboze’ (Ibyakozwe 2:31; Zaburi 16:10). Koko rero, nta bwo umubiri wa Yesu wigeze uborera mu mva ngo unuke.
Ndetse Yesu akiri hano ku isi, yabwiye abigishwa be ko atari kuzamara igihe kirekire mu mva. Yababwiye ko yari ‘kwicwa, akazurwa ku munsi wa gatatu’ (Luka 9:22). Ku bw’ibyo, nta bwo abigishwa bagombaga gutangazwa no kuba Yesu yarazutse. Ariko se, nta bwo batangaye koko?— Reka duse n’abareba uko byagenze.
Turi ku wa Gatanu, hafi saa cyenda zuzuye. Umwigisha Ukomeye amaze gupfira ku giti cy’umubabaro. Umugabo w’umukire witwa Yozefu, ni umwe mu bagize Urukiko Rukuru rw’Abayahudi, kandi ni n’umwe mu bantu bizera Yesu, ariko rwihishwa. Akimara kumenya ko Yesu amaze gupfa, agiye kwa Pilato, umutegetsi w’Umuroma. Amusabye uruhushya rwo gufata umurambo wa Yesu, akawukura ku giti, kugira ngo ajye kuwuhamba. Hanyuma, Yozefu afashe umurambo wa Yesu, awujyana mu busitani burimo imva, ni ukuvuga ahantu bahamba abantu bapfuye.
Nyuma yo gushyira umurambo mu mva, bafashe ikibuye kinini bagishyira ku muryango w’imva. Imva barayikinze. Ubu noneho tugeze ku munsi wa gatatu, ni ukuvuga ku Cyumweru. Nta bwo buracya neza, haracyari umwijima. Hari abagabo barinze imva. Abatambyi ni bo babohereje kuyirinda. Waba uzi impamvu?—
Abatambyi na bo bigeze kumva Yesu avuga ko yari kuzazuka. Kubera ko abatambyi batinya ko abigishwa ba Yesu baza kwiba umurambo we hanyuma bakavuga ko yazutse, bohereje abasirikare bo kurinda imva. Mu gihe bakiyirinze, ubutaka butangiye gutigita. Muri uwo mwijima haje urumuri rwinshi. Uwo ni umumarayika wa Yehova uje! Abasirikare bagize ubwoba bwinshi cyane, ku buryo bananiwe no kuva aho bari. Uwo mumarayika agiye kuri ya mva, yigijeyo rya buye. Nta kintu kikiri muri ya mva!
Koko rero, byagenze neza neza nk’uko intumwa Petero yaje kubivuga agira ati “Imana yazuye Yesu uwo” (Ibyakozwe 2:32). Imana yazuye Yesu, azuka afite umubiri nk’uwo yari afite mbere y’uko aza hano ku isi. Yazukanye umubiri wo mu buryo bw’umwuka, umeze nk’uw’abamarayika (1 Petero 3:18). Bityo rero, kugira ngo abantu bongere kureba Yesu, agomba kubanza kwiyambika umubiri nk’uw’abantu. Mbese, uko ni ko abigenje koko?— Reka duse n’abareba uko yabigenje.
Ubu noneho burakeye, dore izuba rirarashe. Ba basirikare bamaze kwigendera. Mariya Magadalena n’abandi bagore b’abigishwa ba Yesu bari mu nzira, bagiye kureba ya mva. Baragenda babazanya bati ‘ni nde uri budusunikire rya buye rinini’ (Mariko 16:3)? Ariko bakigera ku mva, basanze rya buye ryakuwe ku muryango. Basanze n’imva irimo ubusa! Umurambo wa Yesu nta wurimo! Ako kanya, Mariya Magadalena arirutse, agiye gushaka zimwe mu ntumwa za Yesu.
Abandi bagore bo basigaye aho ku mva. Baribaza bati ‘umurambo wa Yesu wagiye he?’ Muri ako kanya, bahise babona abagabo babiri bambaye imyenda irabagirana. Ni abamarayika! Babwiye abo bagore bati ‘kuki mushakira Yesu hano? Dore yazutse. Ngaho nimwihute, mujye kubibwira abigishwa be.’ Mbega ukuntu abo bagore bagomba kuba bagiye biruka cyane! Ariko mu gihe bakiri mu nzira, bahuye n’umugabo. Waba uzi uwo ari we?—
Ni Yesu wamaze kwiyambika umubiri nk’uw’umuntu! Na we abwiye abo bagore ati ‘mujye kubibwira abigishwa banjye.’ Abo bagore barishimye cyane. Bageze aho abigishwa bari, barababwira bati ‘Yesu ni muzima! Twamubonye!’ Mariya yamaze kubwira Petero na Yohana ko basanze imva irimo ubusa. Ubu noneho Petero na Yohana na bo bagiye kureba imva, nk’uko ubyibonera kuri iyo shusho. Bitegereje imyenda bari bazingiye kuri Yesu, ariko barumiwe. Barajya kwemera ko Yesu yazutse, ariko birasa n’aho ari inzozi.
Kuri icyo cyumweru, nyuma ya saa sita, Yesu abonekeye abigishwa babiri bari mu nzira bajya mu mudugudu wa Emawusi. Yesu afatanyije na bo urugendo, baragenda baganira. Ariko kubera ko umubiri afite ubu utandukanye n’uwo yari afite atari yapfa, abo bigishwa bamuyobewe. Bamumenye ari uko basangiye ibyokurya, akabasengera. Abo bigishwa barishimye cyane ku buryo bahise basubira i Yerusalemu, nubwo bwose ari kure cyane! Birashoboka ko nyuma y’aho ari bwo Yesu yabonekeye Petero, akamwereka ko ari muzima.
Kuri icyo Cyumweru, noneho ari ku mugoroba, abigishwa benshi bateraniye mu cyumba kimwe. Bakinze imiryango yose. Bagize batya, babona Yesu hagati muri bo! Ubu noneho, bose bemeye ko Umwigisha Ukomeye ari muzima. Ngaho nawe tekereza ukuntu ibyishimo bagize bingana!—Matayo 28:1-15; Luka 24:1-49; Yohana 19:38–20:21.
Yesu azamara iminsi 40 abonekera abigishwa be yambaye imibiri itandukanye, abereka ko ari muzima. Nyuma y’iyo minsi 40, Yesu yaje kuva ku isi, asubira mu ijuru kwa Se (Ibyakozwe 1:9-11). Bidatinze abigishwa batangiye kubwira abantu bose ko Imana yazuye Yesu mu bapfuye. Ndetse n’igihe abatambyi batangiraga kujya babakubita ndetse bakica bamwe muri bo, abigishwa bakomeje kubwiriza. Guhera ubwo, bari bazi ko n’iyo bapfa Imana izabibuka nk’uko yibutse Umwana wayo.
Mbega ukuntu abo bigishwa ba mbere ba Yesu bari batandukanye n’abantu benshi bo muri iki gihe! Muri iki gihe, iyo umunsi wo kwibuka igihe Yesu yazukaga ugeze, usanga abenshi bitekerereza ku dukwavu n’amagi baba bateguriye Pasika. Icyakora nta cyo Bibiliya ivuga kuri izo nkwavu cyangwa amagi bategurira Pasika. Bibiliya ivuga ko tugomba gukorera Imana.
Dushobora kwigana abigishwa ba mbere ba Yesu tubwira abantu ko kuba Imana yarazuye Umwana wayo ari igitangaza gikomeye. Nta mpamvu n’imwe dufite yo gutinya, kabone n’iyo abantu bavuga ko bazatwica. N’iyo twapfa, Yehova azatwibuka maze atuzure, nk’uko yibutse Yesu.
Mbese, ntidushimishwa no kumenya ko Imana yibuka abayikorera kandi ikaba izabazura mu bapfuye?— Kumenya icyo kintu bigomba kudusunikira gushaka kumenya icyo twakora kugira ngo dushimishe Imana. Wari uzi ko burya dushobora kuyishimisha?— Reka tuzabivugeho mu gice gikurikira.
Kwizera ko Yesu yazutse bigomba gukomeza ibyiringiro byacu n’ukwizera kwacu. Ngaho soma mu Byakozwe 2:22-36; 4:18-20 no mu 1 Abakorinto 15:3-8, 20-23.


text:
Rachel Mills ati nasanze Yesu ari byose k’umufite!
Nitwa Rachel Mills namaze imyaka 19 y’ubuzima bwanjye nishimisha mu bitagira umumaro birimo kujya mu tubyiniro dutandukanye, nkanywa inzoga nyinshi zishoboka, nkashaka kwigira mwiza cyane kugirango abagabo bankunde mbese nkahora nshakisha buri gihe ntatuje ngo nkunde mbeho neza nahoraga ntatekanye nshaka urukundo, ibyishimo byinshi, kubyina cyane, kumenyekana cyane, gukora ingendo nyinshi, kuba mwiza kurushaho n’ibindi bishoboka ariko nari narabuze amahoro
Ngeze mu mwaka wa mbere wa kaminuza, nibwiraga ko ngeze mu ijuru rito kuko byari bigezweho cyane icyo gihe, numvaga ngiye kwishimisha kuruta uko nabikoraga kugirango nibuze umubabaro nari naratewe n’ababyeyi banjye, gusa ntago ari ko byangendekeye, namaze igihe kinini ndyamye aho twararaga nkarira buri joro nibaza nti birashoboka ko Imana iri hejuru y’ibyo nshaka byose ariko nkura numva mu rusengero bavuga ko Imana inkunda nkongera nkibaza impamvu mporana agahinda kandi inkunda bikanshobera, kuki ababyeyi banjye batandukanye? Kuki numva nta cyizere cyo kubaho mfite kandi Imana inkunda? Ibyo nibazaga biragenda bimbaho akaramata bituma nitakariza icyizere ndacanganyukirwa ako gahinda nkamarana amezi ane narataye umutwe.
Kuva icyo gihe nitwaga umukristo ariko mu byukuri nta byari bindimo kuko sinabashaga kwiyumvisha Imana icyo ari cyo kuri njye, nkomeza gushaka ikintu cyose cyantandukanya na yo nubwo numvaga bavuga ko inkunda, gusa muri ayo mezi nakomeje kubaza inshuti zanjye zitandukanye nti mbese mutekereza ko hari ubundi buzima buryoshye kurenza ubwo kunywa inzoga, kubyina no kugira inshuti z’abasore? Mbese mu byukuri Imana iruta ibi byose?
Benedata, abo nabajije bose bangize umusazi bibwira ko nataye ubwenge, bakansubiza ibihabanye n’ibyo mbabajije maze ndacanganyukirwa koko, nkomeza kwibaza niba Imana ibaho koko cyangwa niba ishobora kunyumva
Ubwo nahise mfata icyemezo kuko nari ndushye mu mutima maze ndapfukama mbwira Imana nti niba ubaho koko ndakwinginze nyiyereka nkubone, uwo niwo munsi wa mbere napfukamye nkasenga.
Kuri uwo munsi sogokuru na nyogokuru barampamagaye bifuza ko naganira nabo barangije bambwira ko bamaze igihe bansengera kandi ko Imana yababwiye ko ishaka kunyiyereka, muri uwo mwanya nahise numva ko Imana ishobora kuba ibaho koko, nibwo nahise ntangira kujya gusengana na bagenzi banjye nifuza kumenya byinshi kuri Yesu ariko abana b’Imana ni beza ntago bigeze bantinya cyangwa se ngo banjugunye ahubwo banyakiranye urugwiro ntabonye ahandi.
Ku munsi wakurikiyeho nabonye inshuti nshya mu buzima bwanjye banyigisha uko natura ndabikora, mbatekerereza ubuzima bwanjye bwose baranyumva ndaruhuka ubundi baransengera, ndababwiza ukuri ko ari bo bantu beza ba mbere nahuye na bo.
Ubwo bakomeje kumbwiriza nsobanukirwa Imana icyo ari cyo kandi nkumva mfite amatsiko menshi yo gukomeza kumva ijambo ry’Imana nkuko rivuga ko Yesu ari we nzira n’ukuri n’ubugingo kandi ari we mutsima utera imbaraga.
Mu byukuri abantu benshi bararushye cyane, buri wese aba yifuza icyatuma abona amahoro agatuza, ariko muri Yesu niho hari amahoro atemba nk’uruzi, kuko iyo wamubonye ibibazo wahoraga wibaza byose birashira.
Ijambo ry’Imana dusanga mu baroma 3:23 niho havuga ngo kuko bose bakoze ibyaha ntibashyikira ubwiza bw’Imana ahubwo batsindishirizwa n’ijambo ry’Imana, Imana yanga icyaha ariko ikunda abanyabyaha niyo mpamvu yesu yapfuye ku bwacu, yarabambwe turabamburwa, numwakira nk’umwami n’umukiza w’ubugingo bwawe ibyo wibazaga byose bizashira nkuko byangendekeye, nahoranaga ubushakashatsi nibaza aho nakura amahoro yuzuye ariko nayabonye muri Yesu.
Mu rwandiko Pawulo yandikiya Abaroma igice cya kabiri, umurongo wa mbere niho havuga ngo namwe yarabazuye abari bapfuye muzize ibicumuro n’ibyaha byanyu ibyo mwagenderagamo …
Mu byukuri ubu maze imyaka 6 nakiriye Yesu mu buzima bwanjye ariko nyuzwe n’urukundo rw’Imana urwo ababyeyi n’inshuti batampaye ubu ruranyuzuye rwose, ibyo mwashaka byose muri ubu buzima mudafite Yesu nta cyo mwaba mufite, emerera Yesu aganze mu buzima bwawe azakubera byose kuko ni byose k’umufite.
Liliane [email protected]


text:
ISOMO RYA MBERE
Isomo ryo mu ibaruwa ya kabiri Mutagatifu Pawulo Intumwa yandikiye Timote
(2Tim 4, 1-8)
Nkoramutima yanjye, 1nkurahije imbere y’Imana n’imbere ya Kristu Yezu uzacira imanza abazima n’abapfuye, ku mpamvu y’ukwigaragaza kwe n’Ubwami bwe: 2amamaza ijambo, uryigishe igihe n’imburagihe, wumvishe ingingo, utote, ushishikaze mu bwihangane butarambirwa, uharanira kujijura. 3Kuko hazaza igihe abantu batazihanganira inyigisho ziboneye, ahubwo bakurikije irari ryabo n’ubukirigitwa bw’amatwi yabo, bakazikoranyirizaho umukumbi w’abigisha, 4maze ukuri bakakwima amatwi yabo ngo bahugukire ibitagira shinge. 5Wowe rero urabe maso muri byose, wiyumanganye ibitotezo, ushishikarire kogeza Inkuru Nziza, urangize neza ubutumwa bwawe. 6Naho jyewe dore maze kumera nk’igitambo giseswa, n’amagingo y’ukwigendera kwanjye aregereje. 7Urugamba rwiza narurwanye inkundura, intera nagombaga kwiruka narayirangije, ukwemera nagukomeyeho. 8None dore ikamba rigenewe intungane rirantegereje, iryo Nyagasani umucamanza utabera azangororera kuri wa Munsi we, ariko atari jyewe jyenyine, ahubwo n’abandi bose bazaba barakunze Ukwigaragaza kwe.
ZABURI (Zab 71 (70), 8-9, 14-15ab, 16-17, 22)
Inyik/ Nzatangaza ukuntu uri indahemuka,
iminsi yose namamaze agakiza kawe.
Umunwa wanjye wuzuye ibisingizo byawe,
iminsi yose ndirimba ikuzo ryawe.
Ntunyibagirwe ngeze mu zabukuru,
ngo untererane imbaraga zincika.
Naho jyewe nzahora nkwizera,
nkuririmbire ubudahwema ibisingizo.
Nzatangaza ukuntu uri indahemuka,
iminsi yose namamaze agakiza kawe.
Nzageza n’aho ndata ibigwi byawe, Uhoraho,
ahasigaye namamaze ubudahemuka bwawe.
Mana, wanyigishirije kuva mu buto bwanjye,
na n’ubu ndacyarata ibyiza byawe.
Nanjye nzagusingiriza ku murya w’inanga,
nzagushimire ubudahemuka bwawe.
Mana yanjye, nzagucurangira umuduri,
wowe Nyirubutagatifu wa Israheli.
IBANGONDIRIMBO RIBANZIRIZA IVANJILI (Mt 5, 3)
Alleluya Alleluya.
Hahirwa abakene ku mutima, kuko Ingoma y’ijuru ari iyabo.
Alleluya.
IVANJILI
+ Mariko (Mk 12, 38-44)
Muri icyo gihe, 38mu nyigisho ze Yezu akavuga ati “Murajye mwirinda abigishamategeko bakunda gutembera bambaye amakanzu maremare, no kuramukirizwa mu materaniro. 39Bakunda kandi guhabwa intebe z’icyubahiro mu masengero, n’imyanya y’imbere aho batumiwe. 40Icyabo ni ukurya ingo z’abapfakazi, maze bakiha kuvuga amasengesho y’urudaca. Abo bazacirwa uurubanza rukaze kurusha abandi.” 41Yezu yari yicaye mu Ngoro y’Imana, ahateganye n’ububiko bashyiragamo amaturo, yitegereza uko rubanda batura. Abakungu benshi bashyiragamo byinshi. 42Maze haza umupfakazi w’umukene, ashyiramo uduceri tubiri. 43Yezu ahamagara abigishwa be, arababwira ati “Ndababwira ukuri : Uriya mupfakazi w’umukene yarushije abandi bose gutura. 44Kuko bariya bose bashyizemo ku by’ikirenga, naho we yashyizemo ibyari bimutunze byose.”


text:
Abagore bagize umumaro ukomeye mu mateka ya Bibiliya. Ibitekerezo byabo, n’uburyo bari babanye mo n’Imana byagize ingaruka ikomeye kandi nziza ku bantu bo mu isi y’iki gihe.
Sara yubashye umugabo we Aburahamu ku buryo butangaje, Mariya yatoranijwe n’Imana mu bandi bakobwa ngo abyare Umucunguzi Yesu Kristo. Aba bagore bose uko ari batanu mu bigaragara ubuzima bwabo buratangaje ndetse baranarangwa n’ibikorwa by’ubutwari.
Sara- Umugore wubaha:
1 Petero 3 :5-6 « Abagore ba kera biringiraga Imana, ni ko birimbishaga bagandukira abagabo babo, nk’uko Sara yumviraga Aburahamu akamwita umutwe we. Namwe muri abana b’uwo niba mukora nezantumugire ubwoba bubahamura».
Sara yakurikiye umugabo we Aburahamu atazi aho bagiye kubera isezerano ry’Imana yari yabasabye guhaguruka bakerekeza mu gihugu batari bazi. Yagomabaga kuba yagira ugushidikanya ashingiye ku kwizera guke yari kugira ku bijyanye n’ibyo Imana yari yabasezeranije kuburyo yari koshya umugabo we ntibakore ibyo yari yabasabye bijyanye no guhaguruka bagasiga igihugu cy’i wabo bakajya mu cyindi cy’isezerano.
Rahabu- umugore waranzwe n’ukwizera gukomeye :
Abaheburayo 11 :31 « Kwizera ni ko kwatumye uwo Rahabu atarimburanwa n’abatumviye Imana, kuko yakiranye abatasi amahoro ».
Binyuranye n’abagore bandi bane (4) muri busange muri iyi nkuru. Rahabu ntiyari azwi nk’umuntu w’intungane imbere y’Imana, ahubwo we yari azwi nk’umuntu wari indaya mu gace yabaga mo. Rahabu yavuye mu byo yizeraga bidatunganye yemera kwakira agakiza. Akaba yahamagawe kubera ko yakiriye intasi akazicumbikira i we ndetse ku bucyeye bwabo akanaziyobora inzira aho kuziyobya. Yakobo 2 :25 « Dore na maraya uwo Rahabu. Mbese ntiyatsindishirijwe n’imirimo ubwo yacumbiraga za ntumwa, akaziyobora indi nzira ? Imana yamukijije uburaya bitewe n’intambwe imwe yateye akakira agakiza.
Rusi - Umugore w’imico myiza :
Rusi ntiyigeze atererana Nyirabukwe Nawomi mu bibazo byari bikomereye umutima we byo kuba yari amaze gupfusha umugabo we. Rusi 1 :16 « Rusi aramusubiza ati “winyinga kugusiga, no gusubira yo ngo ne gukurikira, kuko aho uzajya nanjye ari ho nzajya, kandi aho uzarara ari ho nzarara. Ubwoko bwa we ni bwo buzaba ubwoko bwanjye, Imana yawe ni yo izaba Imana yajye” »
Nubwo Rusi yasabwe na nyirabukwe Nawomi kwisubirira mu gihugu cy’i wabo ; we yaratsimbaraye yanga kujya yo ndetse afata icyemezo cya gitwari cyo kumuguma (nyirabukwe) i ruhande.
Ubundi Rusi yagombaga kuba yatererana Nawomi akajya kwishakira undi mugabo cyane ko yari akiri muto. Ariko yahisemo kumuguma i ruhande ndetse aranamwubaha. Ibi rero ni byo byatumye Rusi afatwa w’intwari kandi w’imico myiza. (Rusi 3 :11) Rusi ntiyari kubasha kumenya ahazaza igihe yavaga i Mowabu. Ariko Nyagasani we yari abizi.
Esiteri – Umugore w’umunyamurava no kwitanga :
Esiteri 4:16 « Genda uteranye abayuda bari i Shushani mwiyirize ubusa munsabire, mumare iminsi itatu ku manywa na nijoro mutagira icyo munywa cyangwa icyo murya.»
Esiteri yari umugore mwiza kandi w’igikundiro. Ariko ubwiza bwe bw’inyuma bwari agace gato kuri we kuko n’imbere mumutima byari uko. Akaba yari umwana w’imfubyi wari yararezwe akanitabwaho na nyirarume Morodekayi. Mu buzima bwe akaba yari umunyabwenge kandi yubaha Imana ndetse nyuma aza kugirirwa ubuntu aba umwamikazi.
Ubutwari yagize ahangaha rero ni uko yemeye guhakirwa benewabo I bwami anasaba bene wabo gusenga biyirije ubusa kugira ngo Imana irokore ubwoko bw’iwabo bw’ubuyuda kugira ngo buticwa nk’uko byari byategetswe na Hamani. Ibi bikaba byaranatanze umusaruro mwiza kuko nyirarume Morodekayi wari yaranamureze atigeze abambwa nk’uko byari byategetswe na Hamani.
Mariya- Umugore wabyaye umucunguzi :
Luka 1:38 «Mariya aramubwira ati “Dore ndi umuja w’Umwami Imana, bimbere uko uvuze”. Nuko Marayika amusiga aho aragenda». Abenshi mu bahanga mu bya Bibiliya bemeza ko Mariya yari umwangavu mbere y’uko abonekerwa na Marayika Gaburiyeli. Ndetse mu bwangavu bwe, Imana yamufataga nk’umukobwa w’umutima (udasamara). Yizeraga Imana n’ubwo atari yakamenya ibizamubaho mu buzima bw’ahazaza h’icyo gihe.
Akaba afatwa nk’intwari kuko yabyaye Umwana w’Imana nk’uko byari atarigeze yiyandarika ndetse akaharanira kurwana ku buzima bwe igihe Herode yabugenzaga.
Iyi nkuru tuyikesha “whatchristianwanttoknow.com”.


text:
Nshobora gusengera ahantu henshi hatandukanye. Mu nzira, mu bwogero, mu rugo iwanjye, mu rusengero, n’ ahandi hatandukanye. Nshobora gusenga ndi njyenyine, turi babiri, cyangwa mu iteraniro.
Ariko ikirushaho gushimisha ni igihe ndi mu iteraniro ry’a bantu b’Imana benshi. Nshobora kuririmba, nshimishwa n’uko ndi kumwe n’abandi, nkanezezwa no kumva amagambo y’Imana binyuze mu muvugabutumwa, birushaho gushimisha iyo nyumvana abandi. Umwami wacu yari azi ko duhimbaza cyane kandi neza iyo turi kumwe n’abavandimwe mu iteraniro. Yaravuze ati "Kuko aho babiri cyangwa batatu bateraniye mu izina ryanjye, nanjye mba ndi hagati yabo" Biragoye gusobanura ubwiza bwo kubana n’abavandimwe muri Kristo murimo muhimbaza Imana.
Ikibazo ni iki:
Aba bantu nanone batuma guhimbaza Imana bigenda neza kandi bikagira umumaro, barimo n’abandi na none batuma umuntu ashobora kwanga guhimbaza Imana. Bamwe bashobora kugira imico mibi. Bamwe bashobora kwanga umwigisha. Imiryango imwe n’ imwe ishobora kugira amakimbirane mu ngo zabo bagashaka kuzana uko kutumvikana kwabo mu itorero.
Mu basigaye nabo siko bose baba bahimbaza by’ukuri. Abenshi baza mu materaniro buri wese afite impamvu ze mu cyimbo cyo kuza ngo bace bugufi imbere y’Imana bayihe icyubahiro, bayiramye uko bikwiye, bayitakambire baciye bugufi, bicuze imbere yayo kubw’ibyaha byabo.
N’abafite inshingano bose siko bafasha ababa baje gusenga, kongera umushyikirano wabo n’ Imana. Bamwe baba bananijwe n’ ibyo bamaze mo iminsi, abandi baba bahwihwisa utugambo mu gihe cyo kuramya, abandi batishimye kandi bari mu nzu y’ Imana. Ibi byose bishobora gutuma guhimbaza Imana kutagenda neza.
Rimwe na rimwe abenshi ntibaba bahaye inzu y’ Imana icyubahiro. Bamwe mu rubyiruko baba bagendagenda, bamwe mu baririmbyi bareba abaje n’ abataje, abenshi baba bahuze.
Ariko nubwo bimeze bityo, Umuntu agomba kumenya icyamujyanye mu rusengero. Umuntu ushaka gusabana n’ Imana agomba kwita ku biri gukorwa n’ ibivugwa n’ abakozi b’ Imana kuruta ibimuzengurutse rimwe na rimwe bishobora gutuma ataha ntakintu acyuye cyangwa adasabanye n’ Imana kandi aricyo kiba cyamujyanye. Ugomba no gufata umwanya ugasengera abo bose ubona barangaye, kugira ngo nabo bazirikane icyabajyanye, bityo mwese mucyure umugisha wo kubabarirwa n’ Imana.
Ariko nshobora kubafasha:
Ahari nzakora uko nshoboye, nkurikire ibiri kuvugwa, nirinde ibirangaza byose kandi nihatire gukomeza guhimbaza, ahari nabo bazajya bazandeberaho bakore nkabyo. Nindirimba mbikuye ku mutima, abandeba nabo ahari bazabikora babikuye ku mutima. Nubwo nzi neza mu mutima wanjye ko ntabikora kugira ngo bandebe, ahubwo mbikora kugira ngo mpeshe Imana icyubahiro.
Ninitondera gukurikira ikigisho kandi nkandikana ubwitonzi amasomo, ahari n’ abandi bizabatera kwitondera. Nkunda ibihe byo gusenga no kubana n’ Imana, nkunda kuririmba no guhimbaza nkunda guterana n’abana b’Imana. Biramfasha cyane kuko nzi uburyo ibi byahinduye ubuzima bwanjye. Nziko bibasha guhindura ubuzima bw’ umuntu ku rwego runaka. Ibi nibyo Yesu Yashakaga igihe yavugaga ati "ariko ngombwa ni kimwe, kandi Mariya ahisemo umugabane mwiza atazakwa" - Luke 10:42.
Kuramya ni umurimo, inshingano, bishobora no kuba umurimo ukomeye.
Ni ibintu umuntu akora yabiteguye. Si ibyo guhubukirwa, ntibikwiye gukorwa nk’ impanuka, cyangwa umuntu atabanje kwitegura mu bitekerezo. Buri muntu wese akwiye gufata icyemezo cyo Kuramya Imana. Dukwiye guha umwanya ibihe byo guhimbaza Imana, aho guta umwanya mu binezeza by’ isi n’ ibitagira umumaro. "Ariko mu gicuku Pawulo na Sila barasenga baririmbira Imana, izindi mbohe zirabumva" -Ibyakozwe 16:25.
Igihe aba bagabo barimo nticyari icyo guhimbaza; Ugendeye ku myumvire isanzwe. Pawulo na Sila bari bafunze barenga, bafashwe nabi kandi bakubitwa n’abatware ba gereza n’abandi. Bari bafungiye ahantu habi kurenza ahandi muri gereza. Imigongo yabo yari yuzuye ibisebe n’ inguma. Bari babayeho nabi kandi batari mu bihe byo kwishimisha no gukina.
Aho bari bari, bari bazengurutswe n’ ibintu bitabemerera kuramya no guhimbaza Imana. No mubigaragara aho bari bari si ntihari hasanzwe ari aho guhimbariza. Abari babazengurutse nta numwe wari witaye kubyo barimo. Ntibagaragaraga nk’ abahimbaza. Ntibari bamerewe neza, urebeye inyuma. Byasaga nk’ aho Imana ibari kure. Ariko bahimbaje Imana ihoraho mu kwizera. Kandi Imana yabahaye umugisha. Yarabumvise, yohereza umumarayika, akingura inzugi za gereza, n’ iminyururu yari ibaboshye iradohoka, inzugi zikinguka ntawe uzikozeho.
Iyo Mana yakije umurinzi wa gereza n’ abumuryango we bose. Imana yigaragaje ubwo bose bahimbazaga Imana Ni iki kigutera guhimbaza uyu munsi? Aho ntibyaba bishingira ku marangamutima gusa? Suzuma niba koko bituruka ku rukundo ukunda Umwami Yesu.
Buri gihe uko winjiye mu rusengero ni wowe ubwawe ukwiye gufata umwanzuro w’uburyo ukwiye guhimbaza Imana. Utitaye ku bikuzengurutse bishobora kukurangaza, ku byakubayeho, kubyo wumvise. Ukwiye guhimbaza no kuramya Imana ubikuye ku Mutima.
Fata umwanzuro wo guhimbaza Imana mu buryo bwuzuye ncuti. "Indirimbo y’Amazamuka. Wowe wicara mu ijuru, Kuri wowe ni ho nuburira amaso. Dore nk’uko amaso y’abagaragu bayahanga ukuboko kwa shebuja, Nk’uko amaso y’umuja ayahanga ukuboko kwa nyirabuja, Ni ko amaso yacu tuyahanga Uwiteka Imana yacu, Kugeza aho azatubabarira"- Zaburi 123: 1-2.
McKeever


text:
Mu muhango wo gusoza iminsi 16 yahariwe ibikorwa byo kurwanya ihohoterwa rikorerwa abagore n’abakobwa cyane cyane harwanywa irishingiye ku gitsina, niho hatangiye ubuhamya bw’umugore witwaga Mutezimbwa rigasimbura Mutezinka, ariko ubu ayo yose yarayarenze.
Muri iki gikorwa, umuryango wa MBARUBUKEYE Nicodem waje uturuka mu karere ka Nyagatare, mu murenge wa Musheli, watanze ubuhamya bwakoze ku mitima ya benshi ahabereye uyu muhango wo gusoza iyi minsi 16.
Ubwo hatangwaga ubuhamya, abantu hamwe barasetse, ab’imitima yoroshye bagaragaza amarangamutima yabo, abatanga amashyi barayatanga, ariko ubuhamya bwabo busozwa ababwumva batabishaka, abantu banyuzwe n’intambwe yatewe muri uyu muryango.
Mbarubukeye Nicodem afite imyaka 38, yari kumwe n’umugore we Mutezinka Scholastic afite imyaka 36 y’amavuko, n’umwana wabo bari kumwe Mugwaneza Fabline wavuze umuvugo watangaje abari aho kubera ubuhanga bugaragazwa n’uyu mwana. Aba babyeyi bavuze ko bafitanye abana 6.
Mbarubukeye yavuze ko mu bugeni bwabo umugore we yahukanye inshuro 4, kuko yumvaga atari umugore we, ngo yakundaga kumukubita amuziza ubusa, ngo n’iyo yazanaga ibiryo yarabimenaga, byose bigaterwa n’uko yikundira agacupa (Ubusinzi).
Yagize ati: "Inzoga ni zo zabinteraga, najyaga gusangira inzoga n’abandi bagabo mu kabare, bakambwira ko umugore udakubitwa asuzugura umugabo, nagera mu rugo aho kugirango muhe umwanya tuganire yanzanira ibiryo nkabimena nkamusanganiza inkoni, gusa aho byaje guhindukira, nageze mu rugo nsanga umugore wanjye yashize ubwoba imbere yanjye, ambwira ko avuye mu mugoroba w’ababyeyi ansaba ko nareka tukajya tujyana, icyo gihe namukubise iminsi 2 yikurikiranya, ndamubaza nti urashaka ko mba inganzwa aka kanya? Nyuma araza ati nushaka unyice, ariko uze tujyane ubanze wumve ibivugirwa mu mugoroba w’ababyeyi. Namuteze amatwi wagirango uwo munsi umwuka wari wamanukiye… ambwira ko amasomo y’umugoroba w’ababyeyi afasha abantu ukagirango ni nko mu rusengero,... Umunsi umwe tujyanayo, uko bigishije nkumva ndakorogoshorwa, bigishije ibyo kubaka ingo zibana mu makimbirane, nsanga ni njye babwira, gusa kuko bari bazi ko ndi umunyamahane batangira kuntunga urutoki, bati urugero ni kwa Nikodemu, byatumye mpfukama nsaba imbabazi nk’aho ngeze imbere ya penetensiya, mbabwira ko ntazabyongera”
Nikodemu yakomeje kujyayo kenshi, ndetse aza kuvuga uburyo yahohoteraga umugore we. Ati: "Nakomeje kujya kwiga nk’ujya kwigira isakaramentu, maze ingabire z’umugoroba w’ababyeyi zinjyamo, mu gihe yitwa Mutezinka njye namwitaga Mutezimbwa, ariko kugeza ubwo naramuhagurukije musaba imbabazi turahoberana, mvuga ko abaye umudamu wanjye ntazongera kumwita Mutezimbwa, mvuga ko noneho abaye umugore wanjye ntazongera kumwita Schola, ndetse nti no kumwita madamu wanjye ndabihinduye kugeza iyi saha mwise CHERIE wanjye”
Mutezinka Scholastica nawe wahamije ibi, mu magambo ye yagize ati"Kuva mu ntangiro z’urushako rwanjye sinigeze nezerwa mu buzima bwanjye nawe, tukibana ku nshuro ya mbere twaraye neza, inshuro ya kabiri arankubita ngo ari kunyereka amashyiga, nabyo biranyobera, rwose ntako nabaga ntakoze, ubwo yagendaga, nateguraga ibyo kurya, yaza nta kunsuhuza usibye kuza akubita, hari n’ubwo numvaga aje nkiruka cyangwa nkihisha, yazaga avuga ngo ndakwica, najya kumva nkumva inshyi ziravugira mu matwi, byamaze nk’amezi ane, ageze aho ati sinzagukwa nturi umugore wanjye, abagore bari iyo bari, ntuzi gukaraba, ntuzi kwisiga kandi ubwo ntako nabaga ntagize, usibye ibyo kurya n’ibindi byose bisabwa narabiteguraga ariko reka ashwi”
MUTEZINKA yemeje ko umugabo we yahindutse koko, aho yagize ati "Twari tubayeho nk’abakene dukodesha, ariko nyuma yo guhindurwa n’umugoroba w’ababyeyi ubukungu bwariyongereye, kandi byose byatewe n’umutekano n’amahoro mu rugo, twarakodeshaga, ariko ubu twaguze inzu y’ibihumbi 600 tuyishyiramo umuriro, ubu mfite uburenganzira ku mutungo wo mu rugo, mu gihe yawijyaniraga mu kabare akawupfusha ubusa, ubu naguze imashini idoda y’ibihumbi 45 by’amanyarwanda nyakuye mu itsinda, kandi mbere ntiyemeraga ko njyayo, dufite ihene nyinshi"
Umwana wabo w’umukobwa MUGWANEZA Fabline, mu buhanga bwe, yavuze mu mutwe umuvugo wanyuze benshi yise “HUMURA” agaragaza ko ihohoterwa mu ngo cyane cyane irikorerwa abagore n’abakobwa rigira ingaruka mbi cyane ku bana kurusha abakuru. Yagize ati "Umuntu uzaba intwali abihera mu buto"
Uyu muryango urashimira cyane umugoroba w’ababyeyi n’amasomo awutangirwamo, washimiye kandi uburyo umuryango AJEPRODHO Jijukirwa wababaye hafi muri byose.


text:
lSOMO RYA MBERE
Igitabo cy’Ibyakozwe n’Intumwa (Intu 8, 5-8.14-17)
5Filipo aramanuka ajya mu mugi wa Samariya, yigisha abahatuye ibya Kristu. 6Rubanda bashishikariraga n’umutima umwe inyigisho za Filipo, kuko bari barumvise ibitangaza yakoraga kandi bakanabibona. 7Koko rero roho mbi zasohokaga mu bari bahanzweho zisakuza, ibimuga byinshi n’ibirema bigakira. 8Nuko muri uwo mugi haba ibyishimo byinshi.
14Intumwa zari i Yeruzalemu zimenye ko muri Samariya bakiriye ijambo ry’Imana, ziboherereza Petero na Yohani. 15Bagezeyo basabira Abanyasamariya kugira ngo bahabwe Roho Mutagatifu, 16kuko ari nta n’umwe muri bo yari yaramanukiyeho ; bakaba bari barabatijwe gusa mu izina rya Nyagasani Yezu. 17Nuko Petero na Yohani babaramburiraho ibiganza, maze bahabwa Roho Mutagatifu.
ZABURI (Zab 66 (65), 1-3a, 4-5, 6-7a, 16.20)
Inyik/ Mahanga yose nimusingize Imana, nimurate Uhoraho !
Mahanga yose nimusigize Imana,
muririmbe ikuzo ry’izina ryayo,
muyikuze muvuga ibisingizo byayo.
Nimubwire Imana muti
«Mbega ibikorwa byawe ngo biratera ubwoba !»
Abatuye isi bose bapfukamye imbere yawe,
bakagucurangira baririmba izina ryawe !
Nimuze mwirorere ibikorwa by’Imana,
yo abantu batinyira imyato.
Yahinduye inyanja ubutaka bwumutse,
n’uruzi barwambuka ku maguru rwakamye kare,
ni yo mpamvu tuyigirira ibirori.
Ku bubasha bwayo iraganje ubuziraherezo.
Abubaha Imana mwese nimuze mwumve,
mbatekerereze ibitangaza yankoreye.
Imana iragahora isingizwa,
yo itirengagije isengesho ryanjye,
cyangwa ngo ireke kungirira ubuntu.
ISOMO RYA KABIRI
Ibaruwa ya mbere ya Mutagatifu Petero Intumwa (1 Pet 3,15-18)
Bavandimwe, 15nimwubahe Kristu mu mitima yanyu kuko ari We Nyagasani. Nimuhore mwiteguye guha igisubizo umuntu wese, uzagira icyo ababaza ku byerekeye ukwizera kwanyu. 16Nyamara ariko mujye mubikorana ubugwaneza n’icyubahiro kandi mufite umutima utaryarya, kugira ngo nibanababeshyera, abasebya imigenzereze yanyu muri Kristu bazakorwe n’ikimwaro. 17Koko rero, icyaruta ni ukubabazwa mukora neza niba ari ko Imana ibishaka, aho kubabazwa mukora nabi. 18Koko rero Kristu ubwe yapfuye rimwe rizima azize ibyaha by’abantu; bityo nubwo ari intungane, apfira abagome kugira ngo abayobore ku Mana abanje gupfa ku bw’umubiri, hanyuma agasubizwa ubuzima ku bwa Roho.
IBANGONDIRIMBO RIBANZIRIZA IVANJILI (1 Yh 5, 6)
Alleluya Alleluya
Muri Roho Mutagatifu,
nimuhamye ko Yezu ari Umwana w’Imana,
kuko Roho ari ukuri.
Alleluya.
IVANJILI
+ Yohani (Yh 14, 15-21)
Muri icyo gihe, Yezu agiye kuva kuri iyi si ngo asange Se, yabwiye abigishwa be ati 15«Niba munkunda koko, muzubaha amategeko yanjye. 16Nanjye nzasaba Data azabahe undi Muvugizi, uzaza kubana namwe iteka. 17Uwo ni Roho Nyir’ukuri isi idashobora kwakira, kuko itamubona kandi ntimumenye. Mwebwe ariko muramuzi, kuko abana namwe kandi akababamo. 18Sinzabasiga muri imfubyi, nzagaruka mbasange. 19Hasigaye igihe gito isi ntizongere kumbona. Ariko mwe muzambona, kuko ndiho kandi namwe mukazabaho. 20Uwo munsi muzamenya ko mba muri Data, kandi namwe mukaba muri jye nk’uko nanjye ndi muri mwe. 21Umenya amategeko yanjye kandi akayubaha ni we unkunda. Kandi rero unkunda azakundwa na Data, nanjye nzamukunda kandi nzamwiyereka.»


text:
ISOMO RYA MBERE
Igitabo cy’Intangiriro Intg 23, 1-4.19 ; 24,1-8.62-67
23,1Sara yabayeho imyaka ijana na makumyabiri n’irindwi. 2Sara yapfiriye i Kiriyati-Haruba, ari yo Heburoni, mu gihugu cya Kanahani. Abrahamu aramuririra, aramwiraburira. 3Hanyuma arahaguruka, ava ku murambo we ngo ajye kumvikana na bene Heti. 4Nuko arababwira ati « Ndi umusuhuke n’umushyitsi muri mwe ; nimumpe ikibanza cyo guhambamo umuntu wanjye witahiye.» 19Nyuma y’ibyo, Abrahamu ahamba Sara umugore we mu buvumo buri mu murima w’i Makipela, ahareba i Mambure ; ni yo Heburoni mu gihugu cya Kanahani.
24,1Abrahamu yari umukambwe ageze mu zabukuru, kandi Uharaho yari yaramuhaye umugisha muri byose. 2Abrahamu abwira umukuru mu bagaragu be wategekaga ibintu bye byose ati « Shyira ikiganza cyawe mu nsi y’ikibero cyanjye, 3urahire Uhoraho, Imana y’ijuru n’isi, ko utazashakira umwana wanjye umugore mu bakobwa b’Abakanahani dutuyemo. 4Ahubwo uzajye mu gihugu cyanjye, mu bavandimwe banjye, abe ari ho ushakira umugore umuhungu wanjye Izaki. » 5Umugaragu aramubaza ati « Ahari wenda, umugore ntazakunda kunkurikira muri iki gihugu. Nzajyane se umuhungu wawe mu gihugu waturutsemo ? » 6Abrahamu ati « Uzirinde gusubizayo umwana wanjye. 7Uhoraho Imana y’ijuru yankuye mu nzu ya data no mu gihugu cyanjye navukiyemo; yarambwiye kandi arandahira ati ‘lki gihugu nzakigabira abazagukomokaho’ ; kandi ni we uzohereza umumalayika we akujye imbere, kugira ngo ubonere umugore umwana wanjye iyo ngiyo. 8Niba kandi umugore adashatse kugukurikira, uzaba ubaye umwere ku ndahiro wangiriye. Ariko ntuzasubize umuhungu wanjye iyo ngiyo. »
62Ku kagoroba, Izaki aza aturutse ku iriba rya Lahayi-Royi. Icyo gihe yari atuye mu ntara ya Negevu. 63Nuko kuri uwo munsi mu kabwibwi ajya gutembera mu gasozi ; ngo yubure amaso abona ingamiya ziraje. 64Rebeka na we yubuye amaso arabukwa Izaki, yururuka ku ngamiya. 65Abaza umugaragu wa Abrahamu ati «Uriya mugabo uri ku musozi uje atugana ni nde? » Umugaragu ati : Ni databuja. » Ako kanya Rebeka yenda igitambaro cyo mu mutwe aritwikira. 66Umugaragu atekerereza Izaki ibyo yari yarakoze byose. 67Izaki yinjiza Rebeka mu ihema rye. Izaki arongora Rebeka, amubera umugore. Aramukundwakaza, na we amuhoza urupfu rwa nyina Sara.
ZABURI (Zab 106 (105), 1-2, 3-4b, 4bc-5)
Inyik/ Nimusingize Uhoraho, kuko ari umugwaneza.
Nimusingize Uhoraho, kuko ari umugwaneza,
kandi urukundo rwe rugahoraho iteka !
Ni nde wavuga ibigwi by’Uhoraho,
akamamaza ibisingizo bye byose ?
Hahirwa abita ku mategeko y’Uhoraho,
igihe cyose bagakurikiza ubutabera !
Uhoraho, uranyibuke,
wowe ugirira neza umuryango wawe.
Uze untabare, wowe ukiza umuryango wawe,
kugira ngo niyumvemo ihirwe ry’intore zawe,
mpimbazwe n’ibyishimo by’umuryango wawe,
nsangire umunezero n’abo wagize ingarigari zawe !
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi, akagira ubuntu butagira urugero.
Alleluya.
IVANJILI
+ Matayo (Mt 9, 9-13)
Muri icyo gihe, 9Yezu avuye i Kafarinawumu, yigiye imbere abona umuntu wicaye mu biro by’imisoro, akitwa Matayo. Aramubwira ati « Nkurikira ! » Arahaguruka, aramukurikira. 10Nuko igihe Yezu yari ku meza iwe, abasoresha benshi n’abanyabyaha baraza, basangira na we n’abigishwa be. 11Abafarizayi babibonye babaza abigishwa be bati « Ni iki gituma umwigisha wanyu asangira n’abasoresha n’abanyabyaha ? » 12We rero abyumvise aravuga ati « Abazima si bo bakeneye umuvuzi, ahubwo ni abarwayi. 13Nimugende rero, musiganuze icyo iri jambo rivuga ngo ‘Icyo nshaka ni impuhwe, si igitambo.’ Erega sinazanywe no guhamagara intungane, ahubwo abanyabyaha.»


text:
ISOMO RYA MBERE
Ibaruwa ya kabiri
ya Mutagatifu Yohani Intumwa (2 Yh 1a.4-9)
1aMubyeyi watoranyijwe hamwe n’abana bawe, ndabandikiye jyewe Umukuru wanyu. 4Nishimiye cyane kuba narabonanye na bamwe mu bana bawe, ngasanga bagendera mu kuri nk’uko Imana Data yabidutegetse. 5Dore rero Mubyeyi icyo ngusabye ; si itegeko rishya nkwandikiye, ahubwo ni ugusubira muri rya rindi dusanganywe kuva mu ntangiriro : tujye dukundana. 6Dore urukundo icyo ari cyo : ni uko twakurikiza amategeko yayo. Ngiryo itegeko mwigishijwe kuva mu ntangiriro, kugira ngo mukurikire iyo nzira. 7Koko rero hari abashukanyi benshi badutse ku isi, bakaba badahamya mu by’ukuri ko Yezu Kristu yigize umuntu. Uvuga atyo ni umushukanyi, akaba arwanya Kristu. 8Muririnde rero kugira ngo mudapfusha ubusa imbuto z’ibikorwa byanyu, ahubwo ngo muzahabwe igihembo cyuzuye. 9Umuntu wese udakomera ku nyigisho za Kristu, ahubwo akazirengaho, ntaba afite Imana ; naho ukomera ku nyigisho ze, ni we uba afite Imana Data na Mwana.
ZABURI (Zab 119 (118), 1-2, 10-11, 17-18)
Inyik/ Nyagasani, hahirwa abakurikiza amategeko yawe !
Hahirwa abadakemwa mu mibereho yabo,
bagakurikiza amategeko y’Uhoraho !
Hahirwa abumvira ibyemezo bye,
bakamushakashaka babikuye ku mutima !
Ndagushakashakana umutima wanjye wose,
ntuncishe ukubiri n’amategeko yawe.
Amasezerano yawe nayikomeje mu mutima,
ngira ngo ntagucumuraho.
Ugirire ubuntu umugaragu wawe nzabeho,
maze nzakurikize ijambo ryawe.
Mpumura amaso maze nzirebere,
ibyiza by’amategeko yawe.
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 17, 26-37)
Muri icyo gihe, Yezu abwira abigishwa be ati 26“Mbese nk’uko byagenze igihe cya Nowa, ni na ko bizamera mu minsi y’Umwana w’umuntu. 27Icyo gihe abantu bararyaga bakanywa, abahungu bararongoraga, abakobwa bakarongorwa, kugeza ubwo Nowa yinjiye mu bwato, maze umwuzure uraza urabatsemba bose. 28Bizamera nk’uko byagenze mu minsi ya Loti. Icyo gihe abantu bararyaga bakanywa, bararanguraga bagacuruza kandi barahingaga, bakubaka ; 29Ariko umunsi Loti avuye muri Sodoma, Imana igusha umuriro uvanze n’amahindure biturutse ku ijuru, bose irabatsemba. 30Ni ko bizamera ku munsi Umwana w’umuntu azigaragazaho. 31Kuri uwo munsi, uzaba ari hejuru y’inzu ntazamanuke ku nzu ye ngo agire icyo avanamo. Kandi uzaba ari mu murima, ntazasubire imuhira. 32nimwibuke umugore wa Loti ! 33Uwihambira ku bugingo bwe azabubura, naho uzahara ubugingo bwe azabuhorana. 34Ndabibabwiye : muri iryo joro abantu babiri bazaba bari ku buriri bumwe, umwe azafatwa, undi asigare. 35Abagore babiri bazaba bari hamwe basya, umwe azafatwa, undi asigare.” (36…) 37Abigishwa ni ko kumubaza bati “Ibyo bizabera hehe, Nyagasani?” Arabasubiza ati “Ahazaba hari intumbi, ni ho inkongoro zizakoranira.”


text:
ISOMO RYA MBERE
Igitabo cya Yobu (Yobu 7, 1-4.6-7)
Yobu afata ijambo maze aravuga ati 1«Hano ku isi kubaho k’umuntu ni nko kurwana intambara, kandi ubuzima bwe nta ho butaniye n’ubw’umucancuro. 2Jyewe rero nsa n’umucakara wifuza amafu, cyangwa umucancuro uharanira agahembo ke. 3Incuro yanjye yabaye amezi yo kumanjirwa, amajoro y’ububabare ambera igihembo. 4Iyo ndyamye ndavuga ngo ‘Icyampa ngo mbyuke’; naba mbyutse nti ‘Ntibwira nkiriho’ . Nuko nkirirwa mbunza imitima ntyo umugoroba ugakika. 6Iminsi y’ukubaho kwanjye iriruka amasigamana, irazimira ubutagaruka. 7Ibuka ko ubugingo bwanjye ari nk’umuyaga, amaso yanjye ntakibonye ihirwe ukundi.»
ZABURI (Zab 147 (146-147), 1.3, 4-5,6-7 )
Inyik/ Nimuze dusingize Nyagasani,
We womora ibikomere byacu !
Mbega ukuntu ari byiza kuririmba Imana yacu,
ntibigire uko bisa kuyisingiza uka bikwiye!
Uhoraho ni we ukiza abafite intimba ku mutima,
maze akomora ibikomere byabo.
Amenya kubarura inyenyeri zibaho;
akazivuga zose mu mazina yazo.
Umutegetsi wacu ni igihangange n’umunyamaboko,
ubwenge bwe ntibugira urugero.
Uhoraho ashyigikira ab’intamenyekana,
naho abagome akabacisha bugufi.
Nimuhanikire Uhoraho indinmbo imushimagiza,
mucurangire lmana yacu umurya w’inanga.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti (1 Kor 9,16-19.22-23)
Bavandimwe, 16Kuba naramamaje lnkuru Nziza si byo byatuma nirata, kuko ari umurimo ngombwa nashinzwe ; ndiyimbire rero niba ntamamaje Inkuru Nziza! 17Yabaye rero nabikoraga ku bwende bwanjye, nari nkwiye kubihemberwa ; ariko ubwo mbitegetswe ni umuzigo nahawe. 18Ubwo se ishimwe ryanjye rishingiye he? Rishingiye mu kwamamaza lnkuru Nziza ku buntu, ntarambirije ku burenganzira mpabwa nayo. 19N’ubwo nigenga kuri bo se nahisemo kwigira umugaragu wa bose, kugira ngo nigarurire benshi muri bo. 22Nigize umunyantege nke mu banyantege nke ngo niyegereze abanyantege nke. Nihwanyije na bose muri byose, kugira ngo ngire abo mbarokoramo. 23lbyo kandi mbikorera Inkuru Nziza kugira ngo nzayigireho uruhare.
IBANGONDIRIMBO RIBANZlRlZA IVANJILl
Alleluya Alleluya.
Yezu Kristu yatwunamuye mu ntege nke zacu,
yigerekaho n’indwara zacu.
Alleluya.
IVANJILI
+ Mariko (Mk 1,29-39)
Muri icyo gihe, 29Yezu akiva mu isengero ajya kwa Simoni na Andereya, ari kumwe na Yakobo na Yohani. 30Ubwo nyine nyirabukwe wa Simoni yari aryamye ahinda umuriro. Bahita babwira Yezu iby’uburwayi bwe. 31Ni ko kumwegera, amufata ukuboko muhagurutsa. Nuko umuriro urazima atangira kubazimanira.
32Bugorobye izuba rimaze kurenga, bamuzanira abarwayi bose n’abahanzweho na roho mbi ; 33mbese umugi wose ukoranira imbere y’umuryango. 34Nuko akiza abarwayi benshi bari bababajwe n’indwara z’ amoko menshi, kandi yirukana roho mbi nyinshi, ariko akazibuza kumuvuga kuko zari zizi uwo ari we. 35Bukeye bwaho Yezu abyuka mu rukerera, arasohoka ajya ahantu hiherereye, nuko arasenga. 36Simoni na bagenzi be bajya kumushakashaka. 37Bamubonye baramubwira bati «Rubanda rwose ruragushaka.» 38We rero arabasubiza ati «Nimucyo tujye ahandi mu nsisiro za hafi, na ho mpamamaze Inkuru Nziza kuko ari cyo cyazanye.» 19Nuko azenguruka Galileya yose, yamamaza Inkuru Nziza mu masengero yabo kandi yirukana roho mbi.


text: Ku gicamunsi cy'uyu wa Gatatu taliki ya 8 Werurwe 2017 mu cyumba cy'inama cy'Akarere ka Musanze harabera inama ku Micungire y'Amakusanyirizo n'Ubucuruzi bw'Ibirayi mu Turere twa Rubavu, Nyabihu, Musanze na Burera. Iyi nama ikaba iyobowe na Minisitiri w'Ubutegetsi bw'Igihugu na Minisitiri w'Ubuhinzi bari kumwe na ba Guverineri b'Intara z'Amajyaruguru n'Uburengerazuba, Umunyamabanga Uhoraho muri MINEACOM ndetse n' Abayobozi b'Ingabo na Police mu Ntara. Abatumiwe muri iyi nama bakaba ari abayobozi b'Uturere n'Abayobozi bungirije Bashinzwe Ubukungu muri utu Turere uko ari tune, Abanyamabanga Nshingwabikorwa b'Imirenge ihingwamo ibirayi, abayobozi b'Urugaga rw'Abikorera (PSF), abahagarariye amakusanyirizo n'abahagarariye amakoperative y'abahinzi b'ibirayi ndetse n'abafite ibibazo ku buhinzi n'ubucuruzi bw'ibirayi.


text:
Abaturage b’Akarere ka Gakenke barishimira imihanda izwi nka feeder roads uburyo yabaye nyabangendwa nyuma yo kwangirizwa n’ibiza byabaye mu ijoro rishyira tariki ya 08 Gicurasi 2016.
Mu ijoro ryo kuwa 8 Gicurasi 2016 haguye imvura yateje inkangu zica abaturage 35 zangiza n’ibikorwaremezo mu mirenge ya Gakenke, Minazi, Rushashi, Mataba, Coko, Muyongwe na Mugunga.
Ni inkangu zanafunze umuhanda Kigali-Musanze amasaha asaga 48, zangiza imihanda imwe n’imwe ihuza imirenge itandukanye y’Akarere ka Gakenke, zica n’ibiraro 10 bisanzwe bikoreshwa n’abaturage.
Mu Karere ka Gakenke harimo harakorwa imihanda itandatu ihuza imirenge itandukanye ikanahuza Akarere ka Gakenke n’utundi turere nka Nyarugenge, Rulindo na Musanze.
Muri Werurwe 2016, ubwo Perezida Paul Kagame yasuraga Akarere ka Gakenke, abaturage bamugejejeho ikibazo cy’imihanda yari yarangiritse bikomeye igatuma batabasha guhahirana.
Perezida Kagame yababwiye ko iyo mihanda izakorwa bidatinze kugira ngo irusheho kubafasha guhahirana. Niko byagenze kuko nyuma y’igihe gito imihanda yatangiye gukorwa.
Rugendo Leonidas, wo mu Murenge wa Gakenke avuga ko mbere umuhanda utarakorwa hari ibinogo ariko ubu abaturage bari kugenda nk’ugenda muri kaburimbo ati“ Iyo uvanye ibirayi mu isoko rya Gakenke ujya mu isoko rya Murambo mu Murenge wa Muzo ugerayo uwo mwanya kubera umuhanda mwiza”.
Rugendo Leonidas , yashimiye Perezida wa Repubulika y’u Rwanda Paul Kagame uburyo abagezaho iterambere ry’ibikorwa remezo nk’imihanda, gushyira amatara ku muhanda, kubona amazi meza, gutura ku mudugudu n’ibindi “ ati uwamuvuga nabi keretse ari umuntu utazi ibyo yamukoreye atazi iterambere ry’Igihugu”.
Nimukwije Delphine , wo mu Murenge wa Gakenke avuga ko mbere uyu muhanda wari warangijwe n’ibiza none ubu ndashima Umukuru w’Igihugu Paul Kagame wadukoreye umuhanda ati“ ibi byose tubikesha imiyoborere myiza”.
Umuyobozi w’Akarere ka Gakenke wungirije ushinzwe ubukungu n’iterambere , Niyonsenga Aime Francois asobanura ko imirimo yo gukora iyo mihanda uko ari itandatu izarangirana n’umwaka wa 2017.
Agira ati “Turishimira ko uwo muhanda wa Gakenke-Muzo-Janja ugeze kuri 82% kugira ngo imirimo irangire yose. Hanyuma iyi mihanda yose muri gahunda nuko twizera ko mu kwezi k’Ukuboza 2017 yose izaba yarangiye neza.”
Imihanda ya feeder road itandatu yose ireshya n’ibirometero 120 izuzura itwaye asaga miriyari 14RWf.


text:
Uburyo bwagufasha gukuza umusatsi ukanasa neza
Hari abantu bamwe bagira umusatsi udakura kandi bakunda imisatsi miremire ahanini bigaterwa nuko imisatsi yabo iba yumwe cyane igacikagurika. Mu rwego rwo kwirinda icyo kibazo hari amavuta wakoresha umusatsi wawe ugasa neza ndetse agatuma ukura vuba.
Icyo wakora
Jya ufata amavuta ya coconut rimwe mu cyumweru usige mu mutwe uhasige cyane ugeze aho misatsi itereye . Wirinda gukUba ahubwo ukagenda buhoro buhoro nk’unkora massage
Yarekeremo uyamarane isaha ubone gukarabamo bisanzwe.
Bikore rimwe mu cyumweru uzajya kumara ukwezi ubonye itandukaniro ku musatsi wawe.
Afriquefemme.com
Ibitekerezo byanyu
-
-
Murakoze cane ku mpanuro mutugezaho !twashak muzatubwir ico wakora kugira idredi zise neza zinakure ningoga muzaba mukoze
-
Nukuri iki kinyamakuru cyaziye igihe pe ! muradufasha cyane mukanatwungura ubwenge. Big up@ agasaro magazine
-
-
-
Ib se wabikora no ku misatsi idefrije ? Ese ayo mavuta umuntu yakoresha ariya yo mugikoni batekesha afashe ??? Murakoze
-
-
-
Mwadufasha kutubwira produits wakoresha wogesha amashyiga ya cuisinere kugirango acye neza
hanyuma nicyo wakoresha kugirango woze muli evier hahumure neza murakoze
-
-
-
kuri evier wakoresha bicarbonate de soude.
Ikoreshwa :
shyira amazi kuri evier hose itohe
nyanyagizaho bicarbonate de soude
tosa eponje ukubishe hose kuri evier
ku mwobo wayo na robinet wogeshe uburoso
yunyuguze uyihangagure
kuri cuisiniere naho wakoresha bicarbonate de soude ukongeramo vinaigre.
Uzatubwire niba bizacamo. Murakoze
-
-
-
-
muraho ! mwambwira niba hari uburyo bwakoreshwa ngo ubwoya bwo mukwaha bushire burundu ntibuzagaruke narimwe murakoze !
-
-
-
-
-


text:
Mu buzima bw’abashakanye habamo amabanga menshi ariko ibanga udashobora gupfa kumva umwe mu bashakanye ashyira hanze ni irijyanye n’uburyo bakoramo imibonano mpuzabitsina, gusa hari abagore bamwe bananirwa kwihangana bakaba babiganirizaho bagenzi babo cyane cyane iyo iki gikorwa kitagenda neza mu rugo rwabo.
Imibonano mpuzabitsina ku bashakanye ni igikorwa cy’ingenzi kurusha ibindi byose nk’uko duhora tubibibutsa. Nubona rero iki gikorwa kitakigenda neza mu rugo rwanyu uzamenye ko hari byinshi byamaze kwangirika, kandi bikaba bishobora no gusenya urugo rwanyu kuko biriya bihera imbere byangiza mu mitima y’abashakanye. Umugabo ukunda umugore we rero agomba kuzirikana ku byo aba akeneye ari na yo mpamvu Umubavu.com tubagira inama yo kwirinda ibi bintu kugira ngo mu ngo zanyu hahinde amahoro ndetse mubane neza n’abo mwashakanye :
Kunywa inzoga nyinshi
Abagabo bamwe bakunda kunywa inzoga nyinshi mu rwego rwo kubongerera ubushake mu gihe cyo gutera akabariro ariko ntibamenye ko bari kwiyangiza. Mu nzoga haba harimo isukari kandi uko urushaho kunywa inzoga ninako urushaho kongera isukari mu mubiri ari nabyo bituma ubushake bugenda bugabanuka. Ikindi ni uko iyo umuntu yimenyereje kunywa inzoga ngo zimutere ubushake, umubiri ugeraho ukabimenyera kuburyo iyo zabuze ntabushake umugabo yagira.
Kuywa itabi ryinshi
Kugira ngo umugabo agire ubushake buhoraho cyangwa budahindagurika ni uko amaraso aba atembera neza . Mugomba kumenya neza rero ko uburozi buba mu itabi bugira ingaruka mbi ku mitemberere y’amaraso, bikaba byateza ikibazo gikomeye umugabo inshuro nyinshi cyo kubura ubushake bwo gutera akabariro.
Kugira ibibazo ibibazo birenze/kwiheba.
Ubushakashatsi bwagaragaje ko ibibazo byinshi byo kubura ubushake ku bagabo biterwa n’ibabazo bituruka mu mutwe.
Ubusanzwe ibitekerezo by’umuntu ntibishobora kuba ahantu habiri icyarimwe. Biragoye ko umugabo yaba atekereza ibindi bibazo ngo anitware neza mu gikorwa cyo gutera akabariro. Kwiheba cyangwa kugira ibibazo byinshi nayo ni impamvu itera abagabo kugira ikibazo cyo kubura ubushake.
Ni naho uzasanga abagore benshi bijujutira abagabo babo ko batakemera ko batera akabariro ngo babarutishije akazi/ imirimo bakora kubera kuyihugiramo cyane ntibagire ubushake bw’akabariro kandi abagore babikeneye.
Kwikinisha cyane.
Igitsina cy’umugabo kimeze nk’imodoka, uko gikoreshwa cyane ninako kirushaho gucika intege. Ntushobora kwikinisha buri kanya ngo wibwire ko uzitwara neza buri gihe mu gutera akabariro. Kwikinisha basore n’abagabo bamwe babikora batazi ko bibagiraho ingaruka mbi harimo no kubura ubushake.
Ibi iyo ubikora cyane bigeraho ukumva utagikeneye kubonana n’umugore wawe kandi mu byukuri we aba agukenye, bigatuma rero mudahuza kuko yibaza ukuntu agiye gusubirana ubusugi bwo kudatera akabariro kandi yari mu bihe bye byiza byo kubikora. Niba wajyaga wiyangiriza ubuzima utabizi ukwiriye guhagarika iyi myitwarire.
Birashoboka ko nawe hari igitekerezo wumva ufite kuri izi nkuru tubagezaho biba byiza iyo igitekerezo, icyifuzo cyangwa indi nama ubitwandikiye ahabugenewe ukanabisangiza bagenzi bawe bityo tugakomeza kubaka umuryango nyarwanda uzira amakemwa.
Alice UMWALI/Umubavu.com


text:
Muri iki gihe cya none abakristo bafite amahirwe yo kubona hafi yabo kandi mu buryo bworoshye Bibiriya zitandukanye zibafasha gusobanukirwa kurushaho Ijambo ry'Imana. Bibiriya ntizitandukaniye mu rurimi zanditsemo gusa, ahubwo zinatandukanije version. Version imwe ishobora kuvuga ikintu runaka mu buryo butandukanye n'iyindi, ariko ikivugwa bikarangira gisobanuwe kimwe, uretso ko akenshi usanga version runaka isobanuye ikintu runaka kurusha indi version.
Nyuma yo kubagezaho amateka y'Umwami James witiriwe Bibiriya yitwa KING JAMES, (Ushobora gukanda hano ukareba) abakunzi bacu badusabye kubagezaho n'amateka ya Louis Second witiriwe Bibiriya yitwa LOUIS SEOND.
LOUIS SECOND YARI MUNTU KI?
Amavuko
Louis Second ni umugabo w'Umusuwisi wavutse tariki 03/05/1810, avukira mu Busuwisi ahitwa Plainpalais. Yitabye Imana tariki 18/06/1885 i Geneve mu Busuwisi. Se umubyara yari Umunyagatorika, afite inkomoko mu Bufaransa, akaba yaranarwanye mu gisirikare cya Napoleon. Nyina we yasengeraga mu Itorero ryari rimaze kwiyomora kuri Gatorika, icyo gihe baryitaga "Église réformée" cyangwa Itorero rivuguruye.
Amashuri
Nyuma yo kurangiza amashuri yisumbuye mu mwaka wa 1826, Louis second yakomeje amasomo y'ubuvuzi muri Académie de Genève, nyuma yaho ajya kwiga Tewoloji muri "Faculté de théologie protestante de Strasbourg" mu Bufaransa. Amasomo ya Tewoloji yayarangije muri 1834. Igitabo yanditse ubwo yarangizaga muri Tewoloji yakise "étude critique du Livre de Ruth" ahabwa Diplome ya baccalauréat muri Tewoloji. yakomeje kwiga ibyerekeye iyobokamana, ndetse umwaka ukurikiyeho mu 1835 yabonye License muri Tewoloji, nyuma yo kwandika igitabo yise "étude critique et exégétique du livre de l'Ecclésiaste". Yakomeje kwiga, ndetse umwaka ukurikiyeho 1836, abona Doctorat muri Tewoloji nyuma yo kwandika igitabo kitwa "De la nature de l'inspiration chez les auteurs et dans les écrits du Nouveau Testament".
Ubushumba
Mu mwaka wa 1840, nibwo Louis Second yimitswe nk'Umushumba (Pastor) i Geneve mu Busuwisi, aho yamaze imyaka 24 akorera Imana. Muri iyi myaka, yakomeje ubushakashatsi bwimbitse kuri Bibiriya, ku rurimi rw'igiheburayo n'isezerano rya kera, ndetse yandika ibitabo byinshi birimo ikitwa "Traité élémentaire des accents hébreux" yanditse muri 1841, ikitwa "Géographie de la Terre sainte" yanditse muri 1856, n'ibindi.
Ubusemuzi bwa Bibiriya - Isezerano rya kera
Igihe Louis Second yari umushumba, abashumba bo mu matorero avuguruye y'i Geneve bari barishyize hamwe bakora icyo bise "Compagnie des pasteurs de Genève". Aba bashumba bahoraga bifuza Bibiriya isobanuye neza.
Mu mwaka wa 1864, Louis Second yasezeye ku mirimo ya Paroisse yakoreragamo umurimo wa Gishumba, kugirango abone umwanya uhagije wo gusobanura Bibiriya. Yagiranye amasezerano n'abasshumba babarizwaga muri Compagnie des pasteurs de Genève, Louis Segond abemerera ko azahindura isezerano rya kera mu gifaransa arikuye mu Giheburayo, ndetse yiyemeza ko buri mwaka azajya atanga rapport y'aho imirimo igeze. Louis Second yahise abara umubare w'imirongo akeneye guhindura buri munsi kugirango azabe arangije gusemura isezerano rya kera mu myaka 6. Abari bahari, bahamya ko Louis Second yahisemo kugenda gake gake, kuko yasemuraga imirongo 11 yonyine ku munsi. Yapimaga buri jambo ryose kandi akarikoraho ubushakashatsi mbere yo kuryandika. Ntiyigeze akererwa kuko muri 1870 yarangije ubusemuzi. Gusa mu 1873 ni bwo isezerano rya kera, Version yahise yitwa LOUIS SECOND, ni bwo yasohotse.
Abari bahari, bagiye barega Louis Second kuba intagondwa, kuko n'ubwo yasemuraga bike ku munsi (imirongo 11 gusa), iyo yamaraga gusemura ijambo nta muntu numwe wabashaga kumugira inama cyangwa kugira icyo arihinduraho.
Ubusemuzi bwa Bibiriya - Isezerano rishya
Mu mwaka wa 1872, Louis Second yahawe umurimo muri "Faculté de théologie protestante de Strasbourg" aho yagizwe professeur w'igiheburayo n'isezerano rya kera. Muri uwo mwaka yahise atangira no gusemura mu gifaransa isezerano rishya, aho uyu murimo yawurangije muri 1880. Muri uyu mwaka, Louis second yagarutse i Geneve mu Busuwisi muri Académie de Genève, yigisha "Igiheburayo gikoreshwa muri Bibiriya (Hebreux Biblique)". Aha ni ho yagumye kugeza ubwo yitabaga Imana mu mwaka wa 1885 afite imyaka 75 y'amavuko. Muri uyu mwaka wa 1880 kandi, nibwo isezerano rya kera ryashyizwe hamwe n'isezerano rishya, bikora Bibiriya izwi kw'izina rya LOUIS SECOND.
Kuva icyo gihe muri 1880 kugeza uyu munsi muri 2017, Bibiriya ya LOUIS SECOND ni imwe muri za Bibiriya zakoreshejwe kandi zigashimwa cyane mu matorero y'Abaprotestant n'abandi basoma igifaransa. Imyaka 30 gusa imaze gusohoka, hakozwe Bibiriya za Louis Second zigera ku 300,000. LOUIS SECOND yari yaremeranijwe n'abamusabye gusemura Bibiriya ko Version ye itazasubirwamo akiriho. Amaze kwitaba Imana, guhera mu mwaka wa 1910, kubera iterambere n'imihindagurikire y'ururimi rw'igifaransa, bibiriya y'umwimerere ya Louis Second yagiye ijyanishwa n'igihe mu mivugire no mu magambo amwe n'amwe, ariko umurimo utangaje yakoze n'umwimerere wawo byagumye ari bya bindi.
Imana dukorera izahemba abagabo nk'aba bakoze imirimo ikibukwa na nyuma y'imya bitahiye.
Imana ibahe umugisha.
Ikindi kibazo wasoma: Hari Bibiriya yitwa King James: Uyu king James yari muntu ki? Kanda hano ubone igisubizo


text:
ISOMO RYA MBERE
Igitabo cy’Ibyakozwe n’Intumwa (Intu 9, 1-20)
1Sawuli nta kindi yatekerezaga kitari ukujujubya no kwica abigishwa ba Nyagasani. Nuko asanga umuherezabitambo mukuru, 2amusaba inzandiko zo kujya mu masengero y’ i Damasi, kugira ngo nagira abo ahasanga bayobotse iyo Nzira, abagabo n’abagore, ababohe abazane i Yezuzalemu. 3Nuko igihe yari mu nzira agiye kugera i Damasi, ako kanya urumuri ruturutse mu ijuru ruramugota. 4Yitura hasi, maze yumva ijwi rimubwira riti « Sawuli, Sawuli ! Urantotereza iki ?» 5Sawuli arabaza ati « Uri nde, Nyagasani ?» Iryo jwi rirasubiza riti « Ndi Yezu, uwo uriho utoteza ! 6Ariko haguruka winjire mu mugi, bari bukubwire icyo ugomba gukora. » 7Bagenzi be bari kumwe mu rugendo, bari bahagaze bumiwe, kuko bumvaga ijwi ariko ntibabone umuntu. 8Sawuli arabaduka, nyamara n’ubwo yabumburaga amaso nta cyo yabonaga. Bagenzi be ni ko kumurandata bamugeza i Damasi. 9Nuko ahamara iminsi itatu atabona, nta cyo arya nta n’icyo anywa.
10Aho i Damasi rero hakaba umwigishwa witwaga Ananiya. Nyagasani aramubonekera, amuhamagara agira ati « Ananiya !» Undi arasubiza ati “Ndi hano, Nyagasani !” 11Nyagasani aramubwira ati “Haguruka ujye mu muhanda witwa ‘Ugororotse’, ubarize kwa Yuda umuntu witwa Sawuli ukomoka i Tarisi. Ubu ariho arasenga, 12kandi mu ibonekerwa yabonye umuntu witwa Ananiya yinjira iwe, amuramburiraho ibiganza kugira ngo abone.” 13Ananiya arasubiza ati « Nyagasani, numvise benshi bavuga iby’uwo muntu, n’inabi yose yagiriye abatagatifujwe bawe b’i Yeruzalemu, 14kandi n’ino ahafite ububasha yahawe n’abatware b’abaherezabitambo, kugira ngo abohe abiyambaza izina ryawe bose. » 15Ariko Nyagasani aramubwira ati « Genda ! Kuko uwo muntu ari igikoresho cyanjye nitoranyirije, kugira ngo amenyekanyishe iizina ryanjye imbere y’abanyamahanga, imbere y’abami n’imbere y’Abayisraheli. 16Ni jye ubwanjye uzamwereka uburyo bwose azagomba kubabazwa, ahorwa izina ryanjye. »
17Nuko Ananiya aragenda yinjira mu nzu, amuramburiraho ibiganza, maze aramubwira ati « Sawuli, muvandimwe ! Nyagasani Yezu wakubonekeye mu nzira uza ino yakuntumyeho, kugira ngo wongere kubona kandi wuzuremo Roho Mutagatifu. » 18Ako kanya, utuntu dusa n’udushishwa duhubuka mu maso ye, yongera kubona maze ahera ko arabatizwa. 19Amaze kurya yongera kugira intege. Sawuli amarana iminsi mike n’abigishwa b’i Damasi, 20maze atangira adatinze kwamamaza mu masengero ko Yezu ari Umwana w’Imana.
ZABURI (Zab 117 (116), 1, 2)
Inyik/ Nimujye mu isi hose, mwamamaze Inkuru Nziza !
Mahanga mwese, nimusingize Uhoraho,
miryango mwese, mumwamamaze.
Kuko urukundo adukunda rutagira urugero,
n’ubudahemuka bwe bugahoraho iteka !
IBANGONDIRIMBO RIBANZIRIZA IVANJILI (Imig 9, 2.5)
Alleluya Alleluya.
Ubuhanga bwatunganyije ameza maze buravuga buti
« Nimuze murye ku mugati w’ubugingo,
murye kandi munywere ku meza y’Imana. »
Alleluya.
IVANJILI
+ Yohani (Yh 6, 52-59)
Muri icyo gihe, 52Abayahudi batangira kujya impaka ubwabo bati « Ashobora ate kuduha umubiri we ngo uribwe ?» 53Yezu arabasubiza ati « Ndababwira ukuri koko : nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. 54Naho urya umubiri wanjye, akanywa n’amaraso yanjye, agira ubugingo bw’iteka, kandi nzamuzura ku munsi w’imperuka. 55Kuko umubiri wanjye ari ikiribwa koko, n’amaraso yanjye akaba ikinyobwa koko. 56Urya umubiri wanjye kandi akanywa amaraso yanjye, angumamo nanjye nkamugumamo. 57Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye. 58Nguyu umugati wamanutse mu ijuru : si nk’uwo ba sogokuruza banyu bariye bakarenga bagapfa ; urya uyu mugati azabaho iteka ryose. » 59Ibyo yabivuze igihe yigishirizaga mu isengero ry’i Kafarinawumu.


text:
UBUTUMWA NYAGASANI YEZU YAHAYE BYISHIMO KURI IYO TARIKI YA 22/7/2008
BY: Nyagasani YEZU nawe aba araje ari mu rumuri rwinshi cyane ntabona icyo ndugereranya narwo. Aranyitegereza aransuhuza.
NYAGASANI YEZU: Ati Byishimo mwana wanjye uraho? Umeze ute?
BY; Papa, ni gahoro nawe urabibona.
NYAGASANI YEZU: Mwana wanjye, ihangane. Ibigeragezo uhura nabyo ndabibona. Urugamba uriho uhumure uzarutsinda, kuko nkurangaje imbere. Wigira ubwoba ngo utinye kuvuga ibyo tugutumye Njye n’Umubyeyi wanjye. Mwana wanjye, ndareka Umubyeyi wanjye akabanza akavuga, nkamuha icyubahiro kimukwiye, kuko ari Mama. Kandi ibyo avuga ni Njye mba nabimuhaye. Nanjye rero ngasoza.
Mwana wanjye, ongera ugire abantu bose inama ntawe urobanuye. Uti ndababaye. Ndababaye. Ndababaye cyane. Kubera U Rwanda nakunze n’Abanyarwanda mpora mbwira uko bwije n’uko bukeye, none bakaba bagiye gutsembwaho. Bana banjye, ukuntu nabakunze mukanga mukananira. Narabakunze ndabagenderera, ngira ngo muzakire. Ariko muranze murarimbutse.
Mwana wanjye, bambwirire ngo ndababaye. Ndababaye. Ndababaye cyane. Bana banjye, ibyo muri gupfa byose, ibyinshi mugiye kubibura. Mugiye kujyana nabyo. Mwigize ibihangage, munyereka ko mufite imbaraga. Ngiye kubibasira ntawe nibagiwe. Hari abo nahaye ubwenge. None uyu munsi wa none muranyereka ko mubundusha. Namwe ngiye kubibasira, nta n’umwe mbabariye kugira ngo mumenye ko umunyabwenge ari Njye.
Mwana wanjye, ongera ugire inama abantu bose ntawe urobanuye. Ubambwirire uti, hari abanyakiriye. Hari n’abataranyakiriye. Mwese nimumenye ko ibyo nababwiye kuva mbere, ko igihe kigeze. Ko igihe ari iki, nta kindi mutegereje. Igihe ni iki mugezemo.
Bana banjye, ndababaye kubera Igihugu cy’U Rwanda nakunze n’Abanyarwnda. None murarimbutse kubera ubwibone bwanyu. Ongera ubambwirire, ko wa munsi w’amakuba ubagwiririye, kandi ubaguye gitumo. Kandi narababuriye kuva kera. Bana banjye, uburakari bw’Imana bugiye kubisukaho nk’imvura y’amahindu.
Mwana wanjye, mbwirira Abanyarwanda uti, ndababaye. Mbabajwe no kubera urukundo nabakunze, mwe mukangaragariza ko muzi kwangana. Bana banjye, nguyu wa munsi nababwiye urageze, kandi ubaguye gitumo muri gushaka amafaranga, muri kwiruka ku bintu mutazatunga. Murarundarunda byinshi, ariko nta na kimwe mufite muri kino gihugu. Ndabirimbuye namwe ntabasize. Kuko mwaburabuje intama zanjye muzibuza epfo na ruguru, ntaho ziregama, kubera mwebwe bayobozi bategetsi b’iyi si.
Mbisubiyemo: Abo mwita abakene, mugiye kubabazwa. Kuko amarira yabo ni menshi imbere yanjye. Barambabaje. Bana banjye, mubababaze. Igihe kirageze, namwe mugiye kubabazwa. Ibyo bintu murundarunda, ndabirimbuye namwe ntabasize.
Byishimo mwana wanjye, ubu butumwa uhite ubugeza ku Banyarwanda bose, ari uwakiriye cyangwa utarakiriye. Bose burabareba. Ntutinye kubutanga. Ndashaka ko nta n’umwe utungurwa. N’utabwakira, abe yabumenye.
Bambwirire ko ibyo byose muri gupfa ngiye kubirimbura, namwe ntabasize. Bana banjye, nguyu wa munsi ubaguye gitumo. Bana abanjye, urukundo mbakunda, nirwo rutumye mbereka ko mbabaye ngo mwisubireho. Ndabizi, ni benshi mutakira ibi mvuga kubera amaraha murimo. None, ngiye kubereka ko ari Njye utanga umunezero. Mwana wanjye, mbwirira abakiriye uti, ni mwebwe uyu munsi mutumye ntangaza ibi, kugira ngo ejo mudatungurwa. Bana banjye, nimuhore mwiteguye, ejo mutagubwa gitumo. Bana banjye, nimuhore mwiyejeje, kuko ibikomeye biraje, birabugarije. Bana banjye, nimusabe Imana imbabazi. Mureke kwiyemera. Mwicishe bugufi, Nk’uko nanjye nicishije bugufi imbere y’ikiremwamuntu.
Hari abana banjye benshi banyakiriye. Harimo abavuga ngo barambiwe gutegereza. Bagiye gutwarwa n’ibintu. Bambwirire, ejo badakomereka baramutse batunguwe.
Mwana wanjye, mbwirira abantu bose ko mbabaye cyane. Ngiye kubamanuriraho amahindu. Kandi ibi mbabwira, nta gihe mubitegereje, uretse iki murimo nta kindi. Ariko bana banjye, kubona n’abo nakubise akanyafu, akaba ntacyo bibabwiye, ngo bahinduke. Bana banjye, igihe navugiye ndananiwe. Nimureke ibyavuzwe byose bisohore.
Mwana wanjye, urabona uko meze uyu munsi. Ubutaha uburakari buzaba burenze ubu nkweretse uyu munsi. Kandi mwana wanjye, nongeye kukwihanangiriza. Ntuzongere kuvuga ngo nimbababarire. Nonese, ko mwe mutambabarira. Aho nahereye mbinginga. Bara imyaka maze muri kino gihugu, ntegereje uguhinduka kwanyu. Noneho ndabahebye. Reka ibyavuzwe bisohore.
Bambwirire uti, Abanyarwanda murananiye. Dore igihe nahereye mbabwira ko mbakunda, namwe mukanga kumpa urukundo mbakunda. Ahubwo mukansubiza ngo mutegereje impuhwe zanjye. Nonese, nzagira impuhwe ngeze he ? Nta mitungo yanyu mbasaba. Nimumpe urukundo rwanyu gusa.
Umunyarwanda yise umwana we ngo “Mpore ndengane”. None, Abanyarwanda murandenganyiriza iki? Hashize igihe kirekire mundenganya. Igihe natumaga umwana wanjye w’umushumba, utari uzi gusoma no kwandika, mukanga gutangaza ibyo mutumye, mukabipfukirana. Ibyo hari abashumba bazabibazwa. Kuko bapfukiranye ijambo ryanjye.
Nyamara uru Rwanda narukandagiyemo, kandi ndurimo. Abakoze Komisiyo mwiyibagiza ko nanjye nari mpari. Mukemeza ko Umubyeyi wanjye ariwe wenyine waruhari, kandi tudasigana. Mugiye kubibazwa.
Niyo mpamvu, uyu munsi, nsanze ari ngombwa kubibutsa isezerano nagiranye n’umwami wanyu i Nyanza. Kuko igihe kirageze ngo umugambi wuzuzwe. Mwana wanjye, mbwirira abanyarwanda uti, uyu munsi nimutege amatwi, mwumve. Bambwirire uti, uyu munsi wa none ndananiwe. Ubutumwa mbatumaho buri kuba ubwa nyuma. Nkomeje kwiyizira nza kububihera ubwanjye, kuko akenshi mwasuzuguye Umubyeyi wanjye n’intumwa abatumaho.
Uwemera niyemere. Uwanga niyange. Gusa, nimumenye ko Imana igira impuhwe, kandi irakara, kandi ihana. Mubyumve. Naravuze, ariko noneho ubanza ngiye kubaheba.
Mwana wanjye, nsezerera ku bana banjye bose b’Abanyarwanda. Bambwirire uti, mbifurije kuzashyikirana nanjye mu bihe bishya, no mu Rwanda rushya mwagabiwe n’umwami wanyu.
Bana banjye, mbahaye umugisha, ku izina ry’Imana Data, na Mwana na Roho Mutagatifu. Amina.
A découvrir aussi
- UBUTUMWA UMUBYEYI BIKIRA MARIYA YAHAYE BYISHIMO tariki ya 01/7/2008
- UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO TARIKI YA 7/7/2008
- UBUTUMWA UMUBYEYI BIKIRA MARIYA YAHAYE BYISHIMO TARIKI YA 27/7/2008


text:
1. Kuri iki Cyumweru, Yezu arakomeza abwira abigishwa be abahanura, ababwira uburyo abona abayobozi b’idini ry’Abayahudi n’ibikomerezwa byariho icyo gihe “Abigishamategeko n’Abafarizayi bicaye ku ntebe ya Musa: nuko rero nimukore kandi mukurikize icyo bababwira cyose, ariko ntimukigane imigenzereze yabo kuko bavuga kandi ntibakore”. Nibyo koko aba bakomeye mu muryango w’abayahudi bavuga neza, babwira rubanda icyabafasha mu kwemera kwabo no mukuyoboka Imana, ariko bo ntibigire iyo nama. Ni ikimenyetso cy’uko Yezu atifuza ko abantu baheranwa gusa no kuvuga ngo ndemera ndemera nyamara nta gushyira mu bikorwa ibyo Nyagasani adusaba kandi adushakaho.
2. Kuyoboka Imana Yezu ashaka, ntabwo ari ukwiyumvamo igihangange, ngo bose bagupfukamire, ngo ijambo ryawe abe ariryo wifuza ko ryumvwa gusa. Ahubwo kuyoboka Imana ni ukugenza nk’uko abari kumwe na Pawulo bagenje igihe bari i Tesaloniki. Pawulo aragira ati: “twicishije bugufi cyane hagati yanyu, mbese nk’uko umubyeyi ashyashyanira abana be. Bityo kubera ubwuzu twari tubafitiye, uretse kubagezaho Inkuru Nziza y’Imana, twari twiteguye no guhara amagara yacu bitewe n’urukundo twabakundaga”. Nguko kumenya Imana no kuyibwira abandi by’ukuri. Si ukuvuga ngo mukore ibi, mugenze mutya, ahubwo ni ukubaho abandi bakabona uko ubaho maze bakagukurikiza. Nicyo cyatumye Yezu yigarurira imitima ya benshi, kuko atubwira ibyo abamo, akatwereka ko kubaho uhuza imvugo n’ingiro aribyo buri muntu wese akwiye gushyira imbere. Kuvuga nyamara mu bikorwa bikagaragara ko utandukanye n’amagambo yawe, ni ukwigabanyamo kabiri kandi ni uguhemuka no kuyobya abantu ndetse no guteshuka ku itegeko Imana yahanganye umutimanama wacu. Nibyo isomo rya mbere ry’iki cyumweru cya XXXI gisanzwe rigarukaho rigira riti: “mwateshutse inzira maze muyobya benshi n’inyigisho zanyu,(...) Nanjye ni cyo gitumye mbagira insuzugurwa n’ibigoryi muri rubanda rwose, kuko mutakurikije inzira zanjye kandi mukabera mu gukemura imanza”.
3. Yezu arifuza ko twarangwa no gucisha make, tukamenya igikwiye n’icyo tugomba kwizirikaho. Arifuza ko tutaba aba mbere, nk’abamumenye, mu “guhambira imitwaro iremereye maze tukaba twayikorera abavandimwe bacu, nyamara twebwe nta no kuyikozaho n’urutoki !” Yezu ntiyifuza ko twakorera ibyubahiro no kumva ko ari twe bihangange tugaragaza ko abandi nta cyo bavuze. Yezu ati: “muri byose bakorera kugira ngo abantu bababone. Ni cyo gituma barushanwa gutwara ku kuboko no ku gahanga udupapuro twanditseho Amategeko, n’incunda z’imyambaro yabo bakazigira ndende”. Twitwaye dutyo, ntaho twaba dutandukaniye n’abataramenye ukuri kw’Imana. Nitubeho twubaha kandi tugaragaza ko gukunda Yezu atari ibitsindirano, ko ahubwo ari ibintu bituvamo. Yezu aradukangurira guca bugufi no kumenya ko uko isi uyiyeretse ariko igufata kandi ikaba itagira impuhwe. Yezu ati mu buzima muritonde: ntimukigire ibihangange, mujye mureka abandi abe aribo babona niba koko mubikwiye, “ntimugatume babita ‘Mwigisha’, kuko Umwigisha wanyu ari umwe gusa, mwese mukaba abavandimwe (…) Umukuru muri mwe azabe umugaragu wanyu. Uzikuza wese azacishwa bugufi, naho uzicisha bugufi azakuzwa”.


text:
ISOMO RYA MBERE
Igitabo cy’Umuhanuzi Yeremiya (Yer 31, 31-34)
31 Igihe kiregereje – uwo ni Uhoraho ubivuze – maze nzagirane Isezerano rishya n’umuryango wa Israheli n’uwa Yuda. 32Rizaba ritandukanye n’iryo nagiranye n’abasekuruza babo, igihe nabafataga ukuboko nkabakura mu gihugu cya Misiri. Bo bishe Isezerano ryanjye – uwo ni Uhoraho ubivuze – ariko jye nakomeje kubabera umutegetsi. 33Dore iryo Sezerano nzagirana n’umuryango wa Israheli nyuma y’iyo minsi – uwo ni Uhoraho ubivuze – amategeko yanjye nzayabacengezamo, nyabandike mu mutima, bityo mbabere Imana na bo bambere umuryango. 34Ntibazongera kwigishanya bavuga ngo «Menya Uhoraho», kuko bose bazaba banzi, uhereye ku muto kugeza ku mukuru – uwo ni Uhoraho ubivuze – nkababanarira ubugome bwabo, sinongere no kwibuka icyaha cyabo ukundi.
ZABURI (Zab 51 (50),3-4,12-13,14-15)
Inyik/ Mana yanjye, ndemamo umutima mushya.
Mana yanjye, ngirira imbabazi ukurikije ineza yawe;
kubera impuhwe zawe nyinshi, umpanagureho ibyaha byanjye.
Nyuhagiraho wese ibicumuro byanjye,
maze unkize icyaha nakoze.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
Cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
ISOMO RYA KABIRI
Ibaruwa yandikiwe Abahebureyi (Heb 5, 7-9)
Bavandimwe, 7mu gihe cy’imibereho ye yo ku isi, Kristu ni we wasengaga atakamba mu miborogo n’amarira, abitura Uwashoboraga kumurokora urupfu, maze arumvirwa kuko yagororokeye Imana. 8Nubwo yari Mwana bwose, ibyo yababaye byamwigishije kumvira; 9maze aho amariye kuba intagereranywa, abamwumvira bose abaviramo isoko y’ubucungurwe bw’iteka.
IBANGONDIRIMBO RIBANZIRIZA IVANJILI (Yh 3, 14-15)
Singizwa Nyagasani Yezu, kandi uhabwe ikuzo iteka.
Mwana w’umuntu, wamanitswe ku musaraba,
kugira ngo abantu bose bagire ubugingo bw’iteka.
Singizwa Nyagasani Yezu, kandi uhabwe ikuzo iteka.
IVANJILI
+ Yohani (Yh 12, 20-33)
Muri icyo gihe, 20 mu bari baje gusengera i Yeruzalemu ku munsi mukuru, harimo n’Abagereki. 21Begera Filipo wari uw’i Betsayida ho mu Galileya, baramwinginga bati «Nyakubahwa, turashka kubona Yezu.» 22Filipo na we ajya kubibwira Andereya. Andereya na Filipo bajya kubibwira Yezu.
23Yezu abasubiza avuga ati «Koko igihe kirageze cyo kugira ngo Umwana w’umuntu akuzwe. 24Ndababwira ukuri koko : imbuto y’ingano iyo itaguye mu gitaka ngo ihugute, ikomeza kuba yonyine; naho iyo ihuguse yera imbuto nyinshi. 25Ukunda ubuzima bwe arabubura, kandi uwanga ubuzima bwe muri iyi si azabukomeza kugeza mu bugingo bw’iteka. 26Ushaka kumbera umugaragu nankurikire, maze aho ndi, abe ari na ho umugaragu wanjye azaba. Byongeye, ungaragira Data azamwubahiriza. 27Ubu ariko umutima wanjye urahagaze, mvuge ngo iki se? Dawe, iyi saha uyinkize? Nyamara nzi ko ari cyo cyanzanye kugeza kuri iyi saha. 28Dawe, iheshe ikuzo!» Nuko ijwi rituruka mu ijuru riti «Nihesheje ikuzo kandi nzakomeza kuryihesha.» 29Abantu bari bahagaze aho kandi bari bumvise, baravuga bati «Ni inkuba ikubise. » Abandi nabo bati «Ni umumalayika umuyugishije.»
30Yezu arabasubiza ati «Iryo jwi si jye rivugiye, ahubwo ni mwebwe. 31Ubu igihe cyo gucira isi urubanza kirageze; ubu umutware w’iyi si agiye gusukwa hanze. 32 Nanjye nimara kwererezwa hejuru y’isi, nzareshya bose mbiyegereze,» 33 Ibyo yabivuze yerekana urupfu yari agiye gupfa.


text:
Mu mudugudu wa Tyazo, akagari ka Rushyarara mu murenge wa Karambi mu karere ka Nyamasheke hadutse Ihene idasanzwe bivugwa ko yaba ifite amadayimoni. Iyo hene icyo ihuye nacyo cyose irakirya ndetse nayo ubwayo yiriye umurizo irawuca. Abayigoreweho cyane ni abantu bo ibarya nk’uko imbwa irya abantu.
Iri tungo ryayobeye ba nyiraryo n’abandi baturage, bamwe bavuga ko ishobora kuba ifite ibisazi, abandi bakavuga ko ifite amadayimoni.
Umunyamabanga Nshingwabikorwa w’umurenge wa Karambi, Nkundabarama Jean Claude, yabwiye abanyamakuru ko iyo hene yaguzwe mu isoko ry’amatungo ry’aho bita kuri Ville, mu murenge wa Cyato, ikaguranwa n’izindi zagombaga guhabwa abaturage muri gahunda y’ubudehe.
Mu mudugudu wa Tyazo, hari abaturage bane bagombaga guhabwa izo hene, habaho tombora, Nshiriyehe Pascal atombora iyo ngiyo ariko imubera akaga kuva ikihagera kugeza n’uyu munsi.
Mukantabana Vérène, umugore w’uyu Nshiriyehe, yahamije ko iryo tungo, bari babonye bakeneye, ryabateje ibyago bidasanzwe.
Yagize ati” Kuva uwo munsi tuyibona kuko bayiduhaye ku wa 24 Kanama uyu mwaka saa tatu za mu gitondo, nimugoroba mu ma saa cyenda umwana wanjye w’umuhungu w’imyaka itanu yahise apfa nta n’igicurane yigeze ataka, twumva ari urupfu rusanzwe, ihene na yo kuva uwo munsi itangira kugaragaza imico idasanzwe none irarya abantu.”
Mukantabana avuga ko imaze kuruma abantu bane gusa kuri ubu ntawe uyegera kuko bamaze kuyimenya, ngo afite ubwoba ko amadayimoni yaba yaramugiriye mu mugabo kuko nawe yamuciye igisebe ku kuguru.
Uyu mugore avuga ko abandi bantu yagiye ibaruma ariko ikabahusha ntibakomereke cyane, iyi hene kabutindi, yanarumye inkoko yo muri urwo rugo ariko yo nta bimenyetso bidasanzwe iragaragaza.
Yiriye umurizo, yiruka ku muntu yayicika ikagira umujinya igakubita ihembe ku giti, rimwe ryacitsemo kabiri, itunzwe n’igitaka yacukuye aho iba, iziritse ku mbuga, ihamaze ibyumweru bibiri, nta n’umujura uyikoraho kandi muri ako gace abajura nta tungo barebera izuba.
Mukantabana ati ati “Bayiduhaye tuzi ko izatugirira akamaro ariko ndabona iduteje ibibazo, ndifuza ko bayinkurira hano, nta n’indi nshaka, iyo ngira Imana ngasanga umugabo wanjye itaramushyizemo ayo madayimoni yayo.’’


text:
Indirimbo ni imwe mu nzira abakristo bahawe kugirango batange inkuru nziza y’ubwami bw’Imana. Nyamara n’ubwo bimeze bityo usanga abantu bose batemeranywa ku njyana nyayo yagakwiriye gukoreshwa muri muzika ihimbaza Imana kuko usanga bavuga ko ijyana iyi n’iyi yavuye ikuzimu abandi nabo bakavuga indi, bityo bityo.
Twegereye umuhanzi Serge IYAMUREMYE umenyerewe hano mu Rwanda mu ndirimbo zihimbaza zikanaramya Imana atubwira we uko abibona.
Yagize ati: “Ntekereza ko Imana yaremye byose birimo n’umuziki cyangwa injyana abantu bakoresha, ahubwo hakaboneka abantu babikoresha ibindi bitari ukuramya no guhimbaza Imana. Ariko usanga abantu bamwe bibeshya ko hari injyana zimwe zitagakoreshejwe mu guhimbaza Imana.
Serge umwe mu bahanzi beza b’indirimbo ziramya Imana
Uyu muririmbyi yanakomeje atubwira ko mu ngendo yakoreye muri Afrika y’epfo yatunguwe no kubona abantu bafashwa kandi batumva ururimi aririmbamo. Mu magambo ye yagize ati: “ Uzi ko hari abanyabrezil bambwiye bati: twafashijwe n’ubwo tutumvaga ibyo uvuga ariko twari mu Mwuka umwe.”
Uyu Mwuka ni nawe uhindura abantu waririmba utuje cyangwa wihuta byose ikibiha kugera ku ntego ni uwaguhaye ubwo butumwa, kuko iyo Imana iguhaye ubutumwa binyuze mu ndirimbo buba bufite umuntu umwe cyangwa benshi bwagenewe.


text:
KUREBA IBYO MU ISEZERANO RYA KERA-AMATEKA
Amateka y’aba isiraeri uhereye igihe cya Yoshuwa ukageza igihe baviriye mu Gihugu cya Babuloni bari barajyanywemo nk’iminyago avugwa muri ibi bitabo uko ar’icumi na bibiri. Aribyo: ( Yoshuwa, abacamanza, Samweli 1&2, Abami 1&2 bikubiye mu gice cyitwa “icy’abahanuzi” cyangwa abahanuzi ba kera, n’ikindi gice cyitwa inyandiko. Nabo baba bitwa abahanuzi kuko intego yabo yari ukwigisha, cyangwa bigaterwa n’ukuntu ubutuwa bw’Imana muri Isiraeli bwasohoye mu buzima bwabo.
Hari amagambo nyamukuru mur’ibi bitabo. Irya mbere ni; Ubwami, Abacamanza babonye ko kutagira Umwami kw’Abaisiraeli ari yo yabaye intandaro yo gucumura (Abacamanza 21:25) mu gihe Samweli 1&2 bitwereka guhagurutswa kwa Dawidi no gutegeka kwe nk’Umwami ukomeye kuruta abandi, bikurikirwa no kwanga abami no kwirema ibice, (Abami 1&2 irindi jambo nyamukuru ni “ijambo ry’Uwiteka” uko Imana yajyaga ivugira mu bantu bayo nka Samweli, Eliya na Elisa.
Kubakwa kw’Urusengero rw’Imana, gusimbura aho gusengera cyar’igikorwa cya gatatu cy’ingenzi. Ijambo nyamukuru rya kane ni “kuramya”. Abami ntibareberwa mu mbaraga za gisirikare, cyangwa uko bakemura ibibazo by’ubukungu, ahubwo uburyo biyemeza gukorera Imana cyangwa kutayikorera.
YOSUWA
Nyuma yo gupfa kwa Mose, Imana yashyize Yosuwa mukimbo cye, Yosuwa yayoboye Abisiraeli kujya mu Gihugu cy’Isezerano, hasohozwa Isezerano Imana yari yarabasezeranije mu binyejana byatambutse. Nk’uko agakiza katari ako kutuvana ikuzimu gusa ahubwo katujyana no mu ijuru, bityo n’umugambi w’Imana kuri Isiraeri ntiwari ukubavana mw’Egiputa gusa ahubwo kwari ukubajyana muri Kanani. Ijambo nyamukuru ni “gufata Igihugu” Imana yari yaracyibahaye icyari gisigaye kwari ukugifata.
Ikibabaje nuko kubera kutumvira kwabo byatumye batakijyamo cyose. (13:1) Yosuwa ubwe yigeze kuba umugaba w’ingabo (Kuva 17:8-13) yungirije Mose (kuva 24:13) hamwe na Kalebu umwe mu batasi wizeye ko Isiraeli izatsinda igihugu cy’isezerano (kubara 14:6-9) Igitangaje nuko niwe na Kalebu mubo bavanye mwegiputa bashoboye kwambuka bagera Kanani. Byari bikwiye ko Yosuwa aba ariwe usimbura Mose akayobora aba isiraeli (Gutegaka 34:9)
Ibice by’ingenzi-
1) Guhamagarwa kwa Yosuwa (1:1-9) Imana imuhamagarira kuyikorera, imubwira gukomera no gushikama.
2) Batsinda Yeriko (2:1-6:27) Yeriko yariwo murwa wa mbere wabohojwe n’abisiraeli.
3) Bambuka yorodani (3:1-17) Isezerano ry’Imana risohora binjira mu Gihugu.
4) Bagabana igihugu (13-21) buri muryango uhabwa umugabane
5) Gusoza kwa Yosuwa (23:1-24:28) Yosuwa ahamagarira aba isiraeli kuvugurura imibanire yabo n’Imana yabo yabacunguye n’uburyo bwo kuyikorera, kandi ahamya icyemezo cye cyo kuyikorera. (24:14-15)


text:
Mu kigo cyororerwamo inyamaswa (zoo) cya Belvédère muri Tuniziya ku wa kabiri w’iki cyumweru ba mukerarugendo bateye amabuye ingona basiga bayishe.
Abo bagenzi bagaragaje imyifatire itari iya kimuntu ubwo bakomeretsaga ingona bayitera amabuye ku mutwe hafi y’ijisho ikavira imbere kugeza ubwo inogotse.
Ubuyobozi bw’umujyi wa Tunis ubwo bubisha bwabereyemo bwasohoye itangazo ryamagana abo bakerarugendo bananiwe gukora icyari cyabajyanye bagahitamo guhohotera inyamaswa.
Muganga w’inyamaswa ushinzwe kwita ku kigo zororerwamo cya Belvédère Amor Ennaifer yavuze ko inyamaswa zikunda kugirirwa nabi na bamwe muri ba mukerarugendo batagira imbabazi n’ubumuntu. Yagize ati “abantu bakwiriye kumenya kubaha inyamaswa”. Akomeza avuga ko usibye iki gikorwa cy’ubugome aba bakerarugendo bakoze hari n’indi myitwarire igayitse ikunze kuranga bamwe muri bo nko guta imyanda aho banyuze, kujugunya amasashe hirya no hino n’ibindi…
Muri zoo ya Belvédère iherereye mu mujyi wa Tunis rwagati harimo amoko asaga 150 y’inyamaswa.
Mark MUKAMA